title: Venäjän talous

text: Suurimmat palvelualat ovat kaupan ala ja korjauspalvelut, kiinteistönvälitys- ja vuokrauspalvelut sekä liikenne- ja viestintäpalvelut. Suurin työllistävä vaikutus on kaupan alalla, joka vuonna 2009 työllisti 29 % palvelualojen työvoimasta. Suuri rakennemuutos tapahtui myös rahoituspalveluiden kohdalla, joiden merkitys kasvoi vuosien 2000 ja 2008 välillä kolmesta prosentista kahdeksaan prosenttiin.


title: Venäjän talous

text: Vuonna 2010 Venäjän viennin arvo oli 400,1 miljardia yhdysvaltojen dollaria. Sen huomattavimmat vientituotteet olivat öljy, maakaasu, metallit, puu ja puutarvikkeet, kemikaalit sekä useat siviili- ja sotilastuotteet. Venäjän vienti kohdistui eniten Saksaan (8,2 %), Alankomaihin (6 %), Yhdysvaltoihin (5,6 %), Kiinaan (5,4 %) ja Turkkiin (4,6 %). Samana vuonna Venäjän tuonnin arvo oli 248,7 miljardia dollaria. Se merkittävimmät tuontimaat olivat Saksa (14,7 %), Kiina (13,5 %), Ukraina (5,5 %), Italia (4,7 %) ja Valko-Venäjä (4,5 %). Huomattavimmat tuontitavarat olivat koneet, ajoneuvot, lääketarvikkeet, muovit, puolivalmiit metallituotteet, optiset ja lääketieteelliset tarvikkeet, rauta sekä teräs. Elintarvikkeista Venäjä toi varsinkin lihaa, hedelmiä sekä pähkinöitä.


title: Venäjän talous

text: Venäjä on maailman johtava maakaasun viejä ja toiseksi suurin öljynviejä. Öljy, maakaasu, metallit ja puu käsittävät 80 prosenttia Venäjän ulkomaanviennistä. Venäjä vie 16 % maailman öljystä ja 20 % sen maakaasusta. Venäjän kotimaisen öljynkulutuksen odotetaan lähivuosina nousevan, mikä todennäköisesti tulee rajoittamaan varsinkin raakaöljyn vientiä. Maakaasun osalta Venäjällä arvioidaan olevan kasvupotentiaalia, sillä vaikka nykyisten kaasukenttien varat ovat hupenemassa, on samoilta alueilta löydetty uusia, huomattavia esiintymiä. Venäjä vie maakaasua lähinnä IVY-alueelle, Turkkiin ja EU-maihin. Venäjän viemä kaasu on lähinnä putkikaasua, eikä sillä ole merkittävää toimintaa nesteytetyn maakaasun (LNG) markkinoilla. Tämä rajaa Venäjän pois Aasian nopeasti kasvavilta maakaasumarkkinoilta, jotka koostuvat pääsääntöisesti juuri LNG:stä. Venäjän ensimmäinen LNG-laitos aloitti toimintansa vuonna 2010 ja toinen laitos on suunnitteilla.


title: Venäjän talous

text: Venäjä perusti vuonna 2010 tulliliiton Valko-Venäjän ja Kazakstanin kanssa. Vuoden 2012 alussa tulliliiton jäsenmaat perustivat yhtenäisen talousalueen ja sen jäsenten välisen integraation on tarkoitus syventyä Euraasian unioniksi vuonna 2015. Venäjä kävi 18 vuotta neuvotteluja Maailman kauppajärjestön kanssa koskien Venäjän liittymistä sen jäseneksi. Venäjä hyväksyttiin virallisesti jäseneksi vuonna 2011 ja maan duuma ratifioi sopimuksen saman vuoden heinäkuussa.


title: Venäjän talous

text: Venäjällä on 75,49 miljoonaa työikäistä eli sen työvoimakapasiteetti on maailman seitsemänneksi suurin. Venäläisten keskipalkka oli vuoden 2008 alussa 640 dollaria kuussa, kun se vielä vuonna 2000 oli vain 80 dollaria. Noin 13,1 prosenttia venäläisistä eli vuonna 2007 kansallisen köyhyysrajan alapuolella, kun taas lukema oli lähes 40 prosenttia vuonna 1999, jolloin se oli Neuvostoliiton jälkeisistä vuosista huonoimmillaan. Työttömyys vuonna 2010 oli 7,5 prosentissa, kun taas vuonna 1999 se oli ollut 12,4 prosenttia. Venäjän tuloeroista kertova gini-kerroin oli vuonna 2009 42,2. Se on noussut hieman vuodesta 2001, jolloin kerroin oli 39,9.


title: Venäjän talous

text: Useimmista muista luonnonvaroiltaan rikkaista maista poiketen Venäjän katsotaan olevan suhteellisen pitkällä kehityksessä pitkän ja vankan koulutuksen, tieteen ja teollisuuden perintönsä johdosta. Maalla on enemmän korkeakoulusta valmistuneita kuin millään muulla Euroopan maalla.


title: Venäjän talous

text: Venäjän kokoon suhteutettuna sen rahoitusmarkkinat ovat verrattain pienet ja pankkisektori kehittymätön. Lisäksi maan pääomamarkkinat ovat epävakaita ja alttiita kansainvälisten rahoitusmarkkinoiden sekä kotimaisen maksuvalmiuden muutoksille. Epävakaisuuteen on osittain seurausta Venäjän puutteellisesta infrastruktuurista. Rahoitusmarkkinoiden kehitystä rajoittavat muun muassa institutionaalisten sijoittajien puuttuminen ja ulkomaisten sijoittajien vähyys.


title: Venäjän talous

text: Venäjän keskuspankki vastaa Venäjän valuutan, eli ruplan, liikkeellelaskusta ja vakaudesta. Sillä on moniin muihin keskuspankkeihin verrattuna vähemmän itsenäistä päätösvaltaa. Vain noin kolmekymmentä Venäjän suurinta pankkia pystyvät hankkimaan lainaa pankkienvälisiltä markkinoilta. Vuonna 2011 pankkeja oli noin 980, joten valtaosa pankeista joutuu käyttämään lainanhankinnassa takauksia tai hakemaan lainaa Venäjän keskuspankilta. Kolmen suurimman pankin (Sberbank, VTB, ja Gazprombank) osake-enemmistö on valtiolla. Ulkomaiset pankit eivät voi harjoittaa pankkitoimintaa sivukonttorien kautta vaan niiden tulee Venäjällä toimiakseen perustaa maahan paikallinen tytäryhtiö.


title: Venäjän talous

text: Kaksi Venäjän suurinta pörssiä ovat Russian Trading System (RST) ja Moscow Interbank Currency Exchange (MICEX). Ne yhdistyivät nimellisesti vuoden 2011 lopussa ja niiden on tarkoitus saattaa loppuun yhdistyminen Moskovan pörssiksi (MISEC-RTS) vuosien 2012 ja 2013 aikana. Venäjällä ollaan myös perustamassa omaa arvopaperikeskusta, jonka on tarkoitus aloittaa toimintansa vuonna 2013.


title: Venäjän talous

text: Venäjän vakuutustoiminta on pankkisektoria kehittymättömämpää ja kattaa ainoastaan 1 % BKT:sta (2011). Vakuutusala on hyvin pitkälti yksityisten toimijoiden käsissä ja alan ulkomaalaiset yritykset ovat pankkisektorista poiketen vapaita toimimaan maassa sivukonttorien kautta.


title: Venäjän talous

text: Vuoden 2007 ensimmäisellä puoliskolla ulkomaaninvestoinnit Venäjälle kaksinkertaistuivat edellisvuoteen verrattuna, saavuttaen lopulta 60,3 miljardin dollarin arvon. Vuonna 2000 kokonaisinvestoinnit kiinteisiin omaisuuseriin olivat 40 miljardia dollaria, kasvun ollessa 300 prosenttia vuoteen 2006 asti, jolloin investoinnit saavuttivat 120 miljardin tason.


title: Venäjän talous

text: Sähkön tuotanto, siirto ja jakelu oli 2000-luvun alkuun asti Venäjän valtio-omisteisen monopoliyhtiö RAO JeES Rossiin hallinnassa. Hintojen sääntely ja puuttuva kilpailu pitivät sähköalan investoinnit pieninä, joka aika ajoin johti sähkökatkoksiin ja vaikeimmissa tapauksissa jopa sähköpulaan. Sähkön heikko saatavuus on hillinnyt talouden investointeja nopeimmin kasvavilla alueilla, kuten Moskovassa. RAO JeES Rossiin toiminta lakkasi vuonna 2008, jonka jälkeen Venäjän sähköala alkoi avautua kilpailulle. Vuoden sisään Venäjällä aloitti toimintansa 20 yksityistä tuotantoyhtiötä. Vesi- ja ydinvoimayhtiöt säilyivät valtio-omisteisina. Sähköntuotannon yksityistäminen on osa Venäjällä meneillään olevaan sähkösektorin uudistussuunnitelmaa. Muita suunnitelman osia ovat kanta-verkkojen siirtämisen valtion omistukseen, hinnoittelun asteittaisen vapauttaminen, sähkö-pörssin ja kapasiteettimarkkinoiden luominen. Uudistusten osana Venäjän sähkön tukkumarkkinat vapautettiin vuonna 2011.


title: Venäjän talous

text: Venäjä kuuluu maailman kymmenen eniten energiaa kuluttavan maan joukkoon ja vuonna 2005 se oli listalla kolmas. Vuoden 2008 energiakulutus oli kokonaisuudessaan 857,6 miljardia kWh:ta ja tuotanto seuraavana vuonna 925,9 miljardia kWh:ta. Venäjän energiankulutus suhteutettuna sen bruttokansantuotteeseen on korkeampi kuin millään muulla eniten energiaa kuluttavalla maalla. Heikko energiatehokkuus johtuu pitkälti vanhentuneesta tuotanto- ja siirtokapasiteetista, joka on pienien investointien vuoksi jäänyt vastaamaan Euroopan vuoden 1990 tasoa. Sähköuudistuksen osana tuotantoyhtiöille asetetaan sitova investointisuunnitelma, jonka tarkoitus on taata olemassa olevan tuotantokapasiteetin modernisoiminen sekä sähkönkulutuksen kasvun vuoksi tarvittavan uuden tuotantokapasiteetin rakentaminen.


title: Venäjän talous

text: Venäjä on panostanut ydinvoiman yli 50 vuoden ajan ja sen ydinvoimaloita operoi energiayhtiö Rosenergoatom. 2000-luvulla uusien voimaloiden suunnittelu alkoi kasvaa, ja maan tavoitteena on lähes kaksinkertaistaa ydinvoimakapasiteetti vuoteen 2020 mennessä. Samaan aikaan myös vesivoimaa rakennetaan tehokkaasti. Uusiutuvan energian potentiaalia olisi paljon, mutta sitä käytetään hyvin vähän.


title: Venäjän talous

text: Venäjällä on 1 213 lentopaikkaa – vain Yhdysvalloilla, Brasilialla, Kanadalla ja Meksikolla on enemmän. Lentopaikoista 593 on päällystettyjä. Näiden lisäksi Venäjällä on 50 helikopterikenttää. Päällystettyä maantietä on 776 000 kilometriä, mihin sisältyy 30 000 kilometriä moottoritietä. Rautateiden osalta Venäjä jää 87 157 rautatiekilometrillään toiseksi vain Yhdysvalloille. Siperian rata on maailman pisin rautatieosuus. Yli 60 vuotta rakennettu 3 500 kilometriä pitkä Baikalin–Amurin rautatie kulkee sen pohjoispuolella. Vesireittejä Venäjällä on 102 000 kilometriä, joka on Kiinan jälkeen toiseksi eniten maailmassa. Maan kauppalaivastoon kuuluu 1 097 alusta ja sen huomattavimpiin satamat sijaitsevat Kaliningradissa, Nahodkassa, Novorossijskissä, Koivistossa ja Pietarissa.


title: Venäjän talous

text: Harmaan talouden merkitys on ollut Venäjällä perinteisesti suuri. Nykyisin se kattaa eri arvioiden mukaan noin 30–35 prosenttia bruttokansantuotteesta. Harmaaseen talouteen lasketaan kuuluvaksi muun muassa veronkierto ja epävirallinen vaihtokauppa. Venäläisten suuryritysten keskuudessa on yleistä hoitaa yrityksen omistusjärjestelyitä veroparatiisien kautta. Myös pimeä palkanmaksu on yleistä. Yritykset saattavat myös maksaa osan palkasta laillisesti ja osan pimeästi. Nämä harmaat palkat muodostivat vuonna 2006 jopa kolmasosan kaikista maksetuista palkoista. Epävirallinen vaihtokauppa yleistyi Neuvostoliiton aikana kun ihmiset ja tuotantolaitokset pyrkivät täyttämään suunnitelmatalouden aiheuttamaa resurssipulaa. Se oli yleisimmillään vuoden 1998 aikaan, jonka jälkeen vaihtokaupan merkitys alkoi laskea. Vuoden 2008 taantuma sai epävirallisen vaihtokaupan suosion jälleen nousuun. Epävirallista ja vastavuoroista vaihtoa kuvaava kulttuuri, blat, onkin vaikuttanut merkittävästi venäläisen yrityskulttuurin syntyyn.


title: Venäjän talous

text: Epävirallisen vaikuttamisen ja henkilöstöverkostojen yleisyys tukevat myös korruption olemassaoloa. Vuonna 2011 Venäjä sijoittui Transparency Internationalin korruptiota käsittelevässä luettelossa sijalle 143, mikä tarkoittaa järjestön pitävän Venäjällä tapahtuvaa korruptiota yleisenä. Korruption yleisyys vaikeuttaa Venäjän talouden kehitystä.


title: Venäjän talous

text: Vuoden 1991 Neuvostoliiton romahduksesta 1990-luvun puoliväliin Venäjän talous oli syvässä lamassa. Laman aiheuttivat monet tekijät. Venäjällä oli perinteisesti heikko infrastruktuuri, eli liian vähän teitä ja kuljetuskapasiteettia. Kommunismin jälkeen tuli esille yrittämistä ja omistusta tukevan lainsäädännön puute ja hajanaisuus, yhä tehokkaammin toimiva järjestäytynyt rikollisuus, suurtalouden jatkuva epävakaus, lahjonta ja korruptio, turha byrokratia, pankkien konkurssit, kauppa muulla kuin rahalla ja huono yritysten johtaminen.


title: Venäjän talous

text: Hallitus ryhtyi ajamaan uudistuksia pyrkimyksenään siirtyä suunnitelmataloudesta markkinatalouteen. Uudistusten osana Venäjä lakkautti 90 prosenttia kulutustavaroiden ja 80 prosenttia puolivalmisteiden hintavalvonnasta. Hallitus valvoi edelleen energian ja peruselintarvikkeiden hintoja. Muutosten tavoitteena oli rakentaa aikaisemmin käytössä olleesta suunnitelmataloudesta puuttunut realistinen suhde tuotannon ja kulutuksen välille. Venäjä ryhtyi myös toteuttamaan vuonna 1991 tehtyä yksityistämisohjelmaa.


title: Venäjän talous

text: Pienten valtionyritysten yksityistäminen alkoi 1992 ja saman vuoden lokakuussa valtio ryhtyi jakamaan yksityishenkilöille keskisuurten ja suurten yritysten osakkeiden ostamiseen oikeuttavia yksityistämiskuponkeja. Vuoden 1993 loppuun mennessä yli 85 prosenttia Venäjän pienistä ja noin kolmannes kaikista valtionyrityksistä oli yksityistetty. Sijoituskupongin saajien oli myös mahdollista myydä kuponki tai sijoittaa se säätiöön. Tavallinen kansa ei kuitenkaan ymmärtänyt saamiensa kuponkien arvoa vaan myivät ne pilkkahinnalla pois. Tätä kautta osakeomistukset keskittyivät tehtaiden johtajille ja nuorille liikemiehille, joista muodostui Venäjälle pieni oligarkkien joukko. Sijoitussäätiöt taas katosivat muutamassa kuukaudessa vuonna 1992 vieden niihin sijoitettujen kuponkien arvon mukanaan. Yksityistämisohjelman synnyttämää taloutta kutsuttiin myös nimellä rosvokapitalismi.


title: Venäjän talous

text: Verotusta uudistettiin ottamalla käyttöön 28 % arvonlisävero sekä progressiivinen tulovero ja ryhtymällä verottamaan yritysten tuloja. Myös tulleja ja viennin verotusta uudistettiin ja ruplalle määriteltiin kiinteä vaihtokurssi. Useat ulkomaankauppaa ja sijoituksia koskeneet rajoitukset poistettiin, jotta Venäjän talouselämä pääsisi kosketuksiin ulkomaiden hintatason kanssa. Koska energian hinta oli edelleen hallituksen valvonnassa, määrättiin kotimaiselle sähkölle uusia veroja kannustamaan kansalaisia sen säästäväiseen käyttöön. Öljyn ja maakaasun viennille määrättiin uusia veroja pienentämään tuetun kotimaisen sähkön hinnan ja maailmankauppahinnan välistä eroa ja estämään sähköpulan syntymistä.


title: Venäjän talous

text: Valtion rahankäyttö johti siihen, että vuoden 1992 lopussa Venäjän valtion budjetin alijäämä oli 20 prosenttia bruttokansantuotteesta. Alijäämän vuoksi Venäjä ei kyennyt hankkimaan ulkomaalaista rahoitusta, ja kattoi alijäämää pääasiassa rahavarantojaan kasvattamalla. Tämän talouspolitiikan seurauksena inflaatio kasvoi vuonna 1992 2 000 prosenttiin. Taloustilanteen kärjistymisen seurauksena Jeltsin korvasi pääministeri Jegor Gaidarin Viktor Tšernomyrdinilla. Uuden, inflaation hillitsemiseksi kehitetyn talousohjelman mukaisesti hallitus ryhtyi paikkaamaan budjetin alijäämää ja sulkemaan kannattamattomia valtionyrityksiä, sekä määräsi keskuspankin nostamaan luottojen korkotasoa myymällä valtion joukkovelkakirjoja. Budjetin alijäämää kurottiin kiinni rajoittamalla valtionyritysten palkankorotuksia, asettamalla neljännesvuotisia budjetti tavoitteita, sekä tarjoamalla tehokkaampaa sosiaaliturvaa työttömille ja eläkeläisille. Toukokuussa 1993 valtiovarainministeriö ja keskuspankki sopivat talouden tasapainottamisesta valtionapua vähentämällä ja tuloja kasvattamalla. Keskuspankki nosti antamiensa lainojen korkotason vastaamaan inflaatiota. Muutosten tulokset vaikuttivat talouteen positiivisesti ja IMF suostui myöntämään Venäjälle 1,5 miljardin dollarin tuen.


title: Venäjän talous

text: Vuoteen 1994 mennessä inflaatio oli saatu laskemaan 224 prosenttiin ja vuoden 1996 alkupuoliskolla se oli enää 16,5 prosenttia. Yksityistämisohjelman ensimmäinen jakso saatiin päätökseen kesällä 1994, jolloin 70 prosenttia Venäjän suurista ja keskikokoisista yrityksistä ja 90 prosenttia pienistä yrityksistä oli yksityistetty. Tämän jälkeen siirryttiin yksityistämisohjelman toiseen osaan, jossa jäljellä olevien valtionyritysten osakkeet myytiin yksityishenkilöille käteisellä. Ohjelma saatettiin loppuun vuoden 1996 alkuneljänneksellä. Vuoteen 1995 mennessä yksityistämisohjelma oli joutunut siinä ilmenneiden ongelmien vuoksi huonoon valoon tavallisen kansan silmissä ja vuosien 1995 ja 1996 aikana korruptioskandaalit tahrasivat sen mainetta entisestään.


title: Venäjän talous

text: Elokuussa 1998 Venäjä ajautui talouskriisiin, joka oli seurausta valtionbudjetin huomattavasta alijäämästä. Alijäämää kattaakseen federaatio oli ryhtynyt kauppaamaan lyhytaikaisia GKO-velkakirjoja. Aluksi velkakirjoista saatu tuotto tasoitti federaation inflaatiota niin, että rupla voitiin liittää yhdysvaltojen dollariin crawling peg -tekniikalla. Samalla Venäjän talous joutui kuitenkin myös alttiiksi kansainvälisten markkinoiden muutoksille. Vuoden 1997 Aasian talouskriisin myötä polttoaineiden kysyntä ja hinnat laskivat ja sijoitusten määrä laski. Koska valtaosa Venäjän viennistä perustui tuolloin öljyn, maakaasun ja metallien viennille, kasvatti niistä saatavien tulojen väheneminen federaation budjetin jo ennestään huomattavaa alijäämää. GKO-velkakirjojen korot nousivat ja lopulta elokuussa 1998 Venäjä ajautui maksukyvyttömyyteen ja joutui devalvoimaan ruplan. Talouskriisi johti useiden pankkien romahdukseen ja laski venäläisten tuloja entisestään. Keskipalkka tippui kriisiä edeltäneestä 180 dollarista 70 dollariin samalla kun inflaatio kasvoi 84 prosenttiin.


title: Venäjän talous

text: Valuutan devalvoitumisen seurauksena Venäjän teollisuuden kilpailukyky parani. Ruplan romahdus, yhdessä raaka-aineiden maailmanmarkkinahintojen voimakkaan nousun kanssa vaikuttivat vahvasti Venäjän talouden kasvuun. Vuoden 1998 talouskriisiä seuranneen viiden vuoden aikana valtion talous kasvoi lähes 40 %. Vladimir Putin toteutti ensimmäisellä valtakaudellaan useita talousuudistuksia, joiden pääsuunnittelija oli Venäjän talousministeri German Gref. Taajama- ja maatalousmaan omistaminen tehtiin mahdolliseksi myös yksityisille toimijoille, oikeuslaitosta uudistettiin länsimaisempaan suuntaan, verotusta uudistettiin poistamalla yrityskohtaisia verohelpotuksia ja lisäämällä kulujen vähennysoikeuksia. Muita verouudistuksia olivat voittoveron alentaminen sekä tuloveron muuttaminen 13 %:n tasaveroksi.


title: Venäjän talous

text: Venäjän rahoitusjärjestelmään kohdistuvaa epäluottamusta pyrittiin parantamaan laajentamalla talletussuoja kattamaan kaikki keskuspankin kriteerit täyttäviin pankkeihin. Aikaisemmin ainoastaan maan suurimman pankin, Sberbankin, talletuksen olivat suojattuja. Byrokratian ja liiallisen kontrollin rasittamien pienyritysten roolia pyrittiin kasvattamaan yksinkertaistamalla yritysten rekisteröintimenetelmiä ja rajoittamalla viranomaistarkastusten määrää. Tahallisia konkursseja saatiin vähennettyä ja aikaisemmin oikeudettomasti kohdeltujen pienosakkaiden asemaa parannettua säätämällä osakeyhtiölaki sekä konkurssilaki. Tämä muutos ei pääsääntöisesti kuitenkaan yltänyt pienempiin yrityksiin, joille yrityksen julkisuuskuvalla ei ollut suurta merkitystä. Ulkomaankauppaa pyrittiin helpottamaan uudistamalla tullilakia ja valuuttaliikenteen säätelystä luovuttiin uuden valuuttalain myötä lähes kokonaan.


title: Venäjän talous

text: Putinin kahden ensimmäisen kauden aikana Venäjän BKT kasvoi 70 %, teollisuus 75 % ja sijoitusten määrä 125 %. Kehityksen myötä Venäjä nousi maailman kymmenen suurimman talouden joukkoon. Lisäksi Venäjä on kasvattanut merkitystään maailmantaloudessa energian viejänä ja käyttänyt energianviennistä saamiaan tuloja tehokkaasti Neuvostoliiton aikaisten velkojen takaisinmaksamiseen. Vuosien 2000 ja 2008 välillä Venäjän köyhyysrajan alapuolella elävien määrä puoliintui ja keskipalkka ja -eläke moninkertaistuivat. Venäjä kärsi kuitenkin korkeasta inflaatiosta ja sen talous perustui hyvin pitkälti raaka-aineisiin. Viimeiset Neuvostoliiton aikaiset velat Venäjä maksoi vuonna 2006.


title: Venäjän talous

text: Dmitri Medvedev nousi Venäjän presidentiksi vuonna 2008, juuri globaalin taantuman alussa. Taantumasta seuranneet öljyn hinnan lasku ja pääoman siirtyminen ulkomaille ajoivat Venäjän talouden taantumaan 2009. Tilannetta vaikeutti myös Venäjän pankkisektorin kehittymättömyys, ruplan devalvoituminen ja inflaatio. Ennen kriisin alkamista Venäjän talous oli vuonna 2008 kasvanut 8,7 prosentin vuosittaista vauhtia. Taantuman myötä Venäjän talous supistui lähes 8 % ja siitä tuli yksi kriisissä eniten kärsineistä maista. Taantuman jälkeen Venäjän talous kääntyi kasvuun, inflaatio oli maan taloushistorian alimmalla tasolla, reaalipalkat nousussa ja julkinen velkaantumisaste alle 10 prosenttia.


title: Kalevan kisat 1917

text: Kalevan kisat järjestettiin vuonna 1917 Tampereella 18.–19. elokuuta. Kilpailupaikka oli Pyynikin kenttä. Kalevan maljan voitti Helsingin Kisa-Veikot.


title: Circus of Fools

text: Circus of Fools on heavy metal -yhtye Machine Menin kolmas studioalbumi, joka julkaistiin Suomessa 14. helmikuuta 2007, muualla Euroopassa 19. helmikuuta 2007, sekä Japanissa 25. huhtikuuta 2007. Albumilta julkaistiin singlenä kappale "No Talk Without the Giant".


title: Circus of Fools

text: Albumi nousi Suomen virallisen listan sijalle 8.


title: Kalevan kisat 1918

text: Kalevan kisat järjestettiin vuonna 1918 Helsingissä 31. elokuuta – 1. syyskuuta. Kilpailupaikka oli Eläintarhan kenttä. Kalevan maljan voitti Helsingfors IFK.


title: Kalevan kisat 1918

text: Kalevan Malja kilpailussa laskettiin pisteitä viidelle parhaalle:5-4-3-2-1. Samanaiheisista kilpailuista, kuten keihäänheitto ja keihäänheiton yhteistuloskilpailu näkyy annettaneen puolitetut pisteet kummastakin.


title: Kalevan kisat 1919

text: Kalevan kisat järjestettiin vuonna 1919 Turussa 16.–17. elokuuta. Kilpailupaikka oli Turun urheilupuisto. Kalevan maljan voitti Helsingfors IFK.


title: Kalevan kisat 1919

text: Kymmenottelussa ja viesteissä kilpailtiin Helsingissä 5.-6. heinäkuuta


title: Kalevan kisat 1919

text:
Kymmenotteluun osallistui kaksi urheilijaa.
Lajit: 100 m, korkeus, kuula, 400 m, pituus, 110 m aidat, kiekko, seiväs, keihäs ja 1 500 m.


title: Stronghold (Summoningin albumi)

text: Stronghold on tunnelmallista black metalia soittavan Summoningin neljäs studioalbumi. Monille yhtyeen faneille tämä albumi oli uuden Summoningin aikakauden alku, mikä tarkoittaa sitä ettei kaikki vanhat fanit pitäneet albumista aivan yhtä paljon kuin vanhemmista, mutta yhtälailla se tempaisi mukaansa myös uusia faneja, jotka eivät toisaalta pitäneet vanhemmasta materiaalista. Levyn on julkaissut itävaltalainen Napalm Records vuonna 1999.


title: Stronghold (Summoningin albumi)

text: Musiikillisesti Stronghold on melodista ja tunnelmallista black metalia, uutena lisänä on "Where hope and daylight diessä" esiintyvät naisvokaalit, jotka teki, muun muassa yhtyeessä Die verbannten Kinder Evas vaikuttava, Tania Borsky. Stronghold erosi edeltäjistään myös kitarapainotteisuutensa takia. Yhtye myös sisällytti kappaleisiinsa puhenäytteitä elokuvista Braveheart - taipumaton ja Legenda. Levy on äänitetty Protectorin kotona, "Nachtschatten studiolla".


title: Austin Peck

text: Austin Peck (s. 9. huhtikuuta 1971, Havaiji) on yhdysvaltalainen näyttelijä. Hänet tunnetaan parhaiten Austin Reedin roolista televisiosarjassa Päivien viemää, jossa hän näytteli vuodesta 1995 vuoteen 2002 ja palasi vuoden 2005 loppupuolella mutta lähti taas noin vuotta myöhemmin.


title: Austin Peck

text: Hän on esiintynyt lehtien Playgirl ja YM kansissa


title: Waldemar Wilenius

text: Waldemar Wilenius (26. lokakuuta 1868 Hämeenlinna − 21. syyskuuta 1940 Helsinki) oli suomalainen arkkitehti.


title: Waldemar Wilenius

text: Wilenius valmistui arkkitehdiksi Suomen polyteknillisestä opistosta vuonna 1889. Hän opiskeli valmistumisensa jälkeen myös Tukholman taideakatemiassa ja Berliinin teknillisessä korkeakoulussa. Wilenius toimi Yleisten rakennusten ylihallituksessa eri nimikkeillä vuodesta 1889 vuoteen 1931 asti. Hänellä oli myös oma arkkitehtitoimisto.


title: Let Mortal Heroes Sing Your Fame

text: Let Mortal Heroes Sing Your Fame on tunnelmallista black metalia soittavan Summoningin viides studioalbumi. Levyn on julkaissut itävaltalainen Napalm Records vuonna 2001.


title: Let Mortal Heroes Sing Your Fame

text: Musiikillisesti albumi seuraa "Strongholdin" jälkiä, mutta siinä piilee myös yhteyksiä vanhempaan Summoningin materiaaliin. Vahvat kitarat jätettiin "Strongholdista", mutta syntetisaattoria voimistettiin, kun ne oli "Strongholdissa" jätetty taka-alalle. Albumilla yhtye käytti paljon erinäisiä puhuttuja sampleja, jotka on otettu J. R. R. Tolkienin fantasiakirjoihin perustuvista radiokuunnelmista. Ensimmäistä kertaa yhtye käytti myös puhdasta laulantaa levyn päätösraidassa, "Farewellissä".


title: Let Mortal Heroes Sing Your Fame

text: Yhtye hyödynsi levyn sanoituksia tehdessään tällä kertaa Tolkienin lisäksi myös toisen fantasiakirjailijan, Michael Moorcockin, materiaalia.


title: Bob Bell

text: Bob Bell (s. 10. huhtikuuta 1958 Belfast, Pohjois-Irlanti, Iso-Britannia) on Formula 1 -sarjassa kilpailevan Mercedes-tallin tekninen johtaja. Aiemmin Bell on toiminut Renault -tallin tallipäällikkönä ja teknisenä johtajana. Bell vastaanotti tallipäällikön tehtävän syyskuussa 2009 Flavio Briatoren saatua toimitsijakiellon ns. Renault-skandaalin seurauksena. Bellin sopimus tallipäällikkönä kattoi loppukauden .


title: Bob Bell

text: Bell siirtyi F1:een vuonna 1982, kun hän työskenteli McLaren-tallissa autojen aerodynamiikan parissa, kunnes hänet nostettiin kehitysjohtajaksi vuonna 1988. Vuonna 1997 Bell siirtyi Benettonille. Kahden vuoden jälkeen hän siirtyi Jordan-tallin autojen kehitysjohtaksi. Tämän jälkeen hän siirtyi Renault'lle, jossa hänet nimitettiin tekniseksi johtaksi kaudesta eteenpäin Mike Gascoynen siirryttyä Toyotalle.


title: Warren Stevens

text: Warren Stevens (2. marraskuuta 1919 Clarks Summit, Pennsylvania, Yhdysvallat – 27. maaliskuuta 2012) oli yhdysvaltalainen näyttelijä. Hän esiintyi muiden muassa elokuvissa "Sammakkomiehet" (1951), "Paljasjalkakreivitär" (1954) ja "Kielletty planeetta" (1956).


title: Warren Stevens

text: Stevens oli tuottelias myös televisionäyttelijänä; hän vieraili useissa sarjoissa, kuten "Hämärän rajamailla", "Vaarallinen tehtävä", "Star Trek" ja "Bonanza".


title: Warren Stevens

text: Hän palveli Yhdysvaltain ilmavoimissa toisen maailmansodan aikana ja opiskeli New Yorkin Actors Studiolla.


title: Massavaikutuksen laki

text: Massavaikutuksen lailla tarkoitetaan kemiassa tasapainovakion lauseketta, jossa huomioidaan myös reaktioyhtälön kertoimet.


title: Massavaikutuksen laki

text: Yleisesti reaktiolle, joka on muotoa:


title: Massavaikutuksen laki

text:
pätee reaktion tasapainovakio eli
formula_2, jossa


title: Massavaikutuksen laki

text: Laki on saanut nimensä siitä, että norjalaiset kemiallisia tasapainotiloja tutkineet Peter Waage (kemisti) ja Cato Maximilian Guldberg (matemaatikko) puhuivat aineiden aktiivisista massoista tasapainokonsentraatioiden sijaan.


title: Luettelo miesten koripallon SM-mitalisteista

text: Tämä on luettelo miesten koripallon SM-mitalisteista.


title: Oath Bound

text: Oath Bound on tunnelmallista black metalia soittavan Summoningin kuudes studioalbumi. Levyn on julkaissut itävaltalainen Napalm Records vuonna 2006.


title: Oath Bound

text: Levy jatkaa Summoningille tyypillisesti edeltäjänsä, Let Mortal Heroes Sing Your Famen, linjaa kuitenkin kehittymällä edelleen musiikillisesti. Pääero "Oath Boundin" ja "Let Mortal Heroes Sing Your Famen" välillä on kitarat, jotka ovat levyllä paljon hallitsevammat ja ne on tehty eri tavalla kuin aikaisemmin. Levyllä yhtye jälleen käytti puhdasta laulantaa, mutta tällä kertaa kahdessa kappaleessa, sekä "Might and Gloryssa" että "Land of the Deadissa", yhden sijaan. Mordorin mustalla kielellä laulettu kappale, "Mirdautas Vras", on tiettävästi ensimmäinen laatuaan, se tarkoittaa englanniksi ""It's Good Day to Kill"".


title: Oliver Davis

text: Oliver Davis (s. 24. toukokuuta 1993 Los Angeles, Yhdysvallat) on kalifornialainen näyttelijä. Hän näytteli Alex Taggartia sarjassa "Teho-osasto" vuosina 2003–2005. Hän on näytellyt myös Jack Hamiltonia sarjassa "Rodney" vuosina 2004–2006.


title: C. Northcote Parkinson

text: Cyril Northcote Parkinson (30. heinäkuuta 1909 Durham – 9. maaliskuuta 1993 Guernsey) oli englantilainen historiantutkija ja kirjailija. Parhaiten hänet tunnetaan luomistaan Parkinsonin laeista.


title: C. Northcote Parkinson

text: Akateemisella urallaan Parkinson keskittyi merenkulun historiaan, etenkin Napoleonin aikaan. Hän luennoi Englannin, Malaijan ja Yhdysvaltain yliopistoissa. Vuonna 1960 hän luopui akateemisesta urastaan ja keskittyi kirjoittamiseen ja vierailuluentoihin. Hän kirjoitti useita julkista hallintoa ja byrokratiaa ruotivia satiirisia teoksia.


title: C. Northcote Parkinson

text: Parkinsonin ensimmäisen lain mukaan "työllä on taipumus paisua ja viedä tekijältään kaikki aika, joka siihen on käytettävissä". Tästä seuraa välillisesti, että henkilökunnan määrä virastoissa kasvaa ennalta määrätyllä nopeudella riippumatta suoritettavan työn määrästä. Byrokraatit pyrkivät moninkertaistamaan alaistensa lukumäärän ja keksimään työtä toinen toisilleen. Parkinson kehitti tämän kuuluisimman lakinsa tutkittuaan Brittiläisen imperiumin kehitystä. Hänen tunnetuin esimerkkinsä koski Ison-Britannian siirtomaaministeriötä, jonka virkamiesten lukumäärä oli kasvanut vuosikymmenien ajan keskimäärin 5,7 % vuodessa, ja näin tapahtui jonkin aikaa vielä senkin jälkeen, kun monet suurimmat siirtomaat olivat itsenäistyneet.


title: C. Northcote Parkinson

text: Parkinsonin toisen lain mukaan "menot nousevat automaattisesti yhtä suuriksi kuin tulot". Tämä pätee niin yksittäisiin henkilöihin kuin kokonaisiin valtioihinkin. Kun henkilön - tai valtion - tulot nousevat, ryhdytään miettimään, miten ja mihin tulojen lisäys käytetään. Tulonlisä hupenee vähin äänin ja lopulta menot nousevat tulojen ohi.


title: C. Northcote Parkinson

text: Parkinsonin kolmas laki on "vähenevän pätevyyden laki", jonka mukaan etenkin ylimmän virkamiesluokan epäpätevyys kasvaa ja koulutus jää riittämättömäksi virka-aseman vaativuuteen nähden.


title: C. Northcote Parkinson

text: Parkinsonin triviaalisuuden lain mukaan organisaatiot keskittyvät suhteettoman paljon triviaaleihin asioihin. Syynä tähän on se, että kaikki pystyvät esittämään näkemyksiään suhteellisen triviaaleista asioista, kuten polkupyöräsuojan katon materiaalista, mutta eivät oleellisimmista asioista, kuten ydinvoimalan rakentamisesta.


title: Erkki Ihalainen

text: Erkki Ihalainen (s. 18. heinäkuuta 1950 Pihtipudas) on suomalainen harmonikkataiteilija ja -pedagogi.


title: Erkki Ihalainen

text: Erkki Ihalainen aloitti harmonikansoiton jo varhaislapsuudessaan, isänsä Jaska Ihalaisen hankittua kotisoittimeksi harmonikan vuonna 1956. Ensiesiintyminen tapahtui Elämäjärven työväentalolla, jolloin kerrotaan soittajasta näkyneen soittimensa takaa vain vähän valkoista tukkaa. Koulussa puolestaan harmonikkaharrastukseen suhtauduttiin tuohon aikaan opettajan taholta varsin kielteisesti. Ihalainen kuitenkin harjoitteli ahkerasti ja voitti Keski-Suomen harmonikkamestaruuden jo vuonna 1965. Ihalainen on opiskellut harmonikansoiton opettajaksi Jyväskylän konservatoriossa.


title: Erkki Ihalainen

text: Myöhemmin hän saavutti urallaan muun muassa harmonikansoiton Suomen mestaruuden sekä voitti ensimmäisen Viljo Vesterinen -harmonikkakilpailun 1978. Ihalainen on toiminut harmonikansoiton opettajana vuodesta 1974 lähtien 18 kunnan alueella, muun muassa Viitasaaren alueen musiikkiopistossa, Suomenselän kansalaisopistossa sekä Ylivieskan seudun musiikkiopistossa. Ihalainen jäi osa-aikaiselle eläkkeelle vuonna 2008.


title: Erkki Ihalainen

text: Erkki Ihalaisen oppilaat ovat menestyneet esimerkiksi Kultainen ja Hopeinen Harmonikka -kilpailuissa, muun muassa Kultainen Harmonikka -voittajat Ilpo Kärkkäinen (1991) ja Tero Päivärinta (1993).Soololevyt


title: Erkki Ihalainen

text: Mukana


title: Aivojumppa

text: Aivojumppa voi tarkoittaa seuraavia asioita:


title: Parasetamoli–kodeiini-yhdistelmävalmiste

text: Parasetamoli-kodeiini -yhdistelmävalmiste on yhdistelmälääke, joka sisältää kodeiinia ja parasetamolia. Parasetamoli-kodeiini -yhdistelmävalmistetta käytetään lievien ja keskivaikeiden sekä myös joissain tapauksissa vaikeiden kiputilojen hoitoon, ja se on tarkoitettu pääasiallisesti vain tilapäiseen käyttöön. Valmiste on myös kolmiolääke, mutta sanan varsinaisessa merkityksessä vain Alankomaissa, Ranskassa, Slovakiassa, Suomessa ja Tanskassa, joissa käytetään varoituskolmiota lh-lääkkeiden pakkauksissa.


text: Parasetamoli ja kodeiini vahvistavat toistensa kipua lievittävää vaikutusta. Parasetamolia käytetään kipulääkkeenä myös yksinään.


text: Parasetamolin ja kodeiinin yhdistelmä on vatsaystävällinen ja hyvin toimiva kipulääke, jos se ei muuten aiheuta käyttäjälle harmillisia tai vakavia haittavaikutuksia.


text: Yhdistelmävalmisteen haittavaikutuksina voivat olla muun muassa kodeiinin aiheuttama pahoinvointi, kodeiinin suolistoa lamaavasta vaikutuksesta johtuva ummetus, ja käytön jälkeinen päänsärky. Nämä ovat tyypillisiä opiaattien haittavaikutuksia. Panacod, joka lienee käytetyin ja tunnetuin parasetamoli-kodeiini-yhdistelmälääke sai myyntiluvan Suomessa 12. syyskuuta 1990.


text: Parasetamoli-kodeiini -valmisteita on eri maissa saatavilla useita eri vahvuuksia:Valmisteet sisältävät 300 mg:stä 1000 mg:n parasetamolia tablettia kohden. Miedoimmat tabletit ovat useissa maissa käsikauppalääkkeitä. Esimerkiksi Isossa-Britanniassa 15/500- ja 30/500 -tabletit ovat saatavilla vain reseptillä, mutta 8/500- ja 12,8/500 -vahvuudet ovat käsikauppamyynnissä. Panacodia on myös saatavilla nopeasti vaikuttavana poretablettina joka on makeutettu sorbitolilla ja sakkariinilla.


text: Suomessa kodeiini ei ole ole käsikauppavalmiste, joitakin yskänlääkkeitä lukuun ottamatta, mutta Virossa myydään useita 8/500 -valmisteita ilman reseptiä. Suomessa "Ring"-merkkinen särkylääke (5/250) oli myynnissä käsikauppalääkkeenä vuoteen 1992 asti.


text: Enimmäissuositus on 3 000 mg parasetamolia päivässä, turvaraja on 4 000 mg parasetamolia päivässä. Parasetamoli on maksatoksinen lääkeaine, mutta maksa pystyy käsittelemään alle 4 g parasetamolia vuorokaudessa. Turvarajan ylittäminen voi vaurioittaa maksaa. Tästä syystä muita parasetamolia sisältäviä lääkkeitä (kuten Panadol tai Somadril Comp) tulee välttää ettei turvaraja ylity. Valmistajien ohjeet mainitsevat, että tabletteja tulee ottaa enintään kaksi joka neljäs tunti (kodeiini ei vaikuta useammin otettuna, koska yhdisteen pilkkomiseen tarvittavia entsyymejä erittyy riittävästi vasta noin kuuden tunnin sisällä) eikä enempää kuin kahdeksan tablettia 24 tunnin aikana.


text: Kodeiinin kipua lievittävä vaikutus perustuu sen muuttumiseen kehossa morfiiniksi, vahvaksi opioidiksi, maksan entsyymin CYP2D6:n kautta. Entsyymin aktiivisuudessa yksilöiden välillä on eroja, jotka perustuvat geneettisiin ominaisuuksiin: CYP2D6-geenin monistumat nopeuttavat entsyymitoimintaa. Yksilöllinen vaste kodeiinipohjaisiin lääkkeisiin on selvitettävissä farmakogeneettisellä testillä.


title: Jukka Hytti

text: Jukka Hyde Hytti (s. 1. syyskuuta 1961 Lauritsala) on helsinkiläinen teatterituottaja ja ohjaaja, joka on kansainvälisen Baltic Circle -teatteriverkoston ja -festivaalin perustajajäsen ja Q-teatterin jäsen. Hän toimii myös opettajana teatterialan oppilaitoksissa.


title: Jukka Hytti

text: Hytti kirjoitti ylioppilaaksi lappeenrantalaisesta Kesämäen lukiosta vuonna 1980. Hän valmistui nuoriso-ohjaajaksi Mikkelin Paukkulasta vuonna 1984 ja työskenteli Helsingin poikakodissa, kunnes teatteri vei mukanaan. Hytti kävi teatteriohjaajakurssin Voionmaan opistossa vuonna 1988. 1990-luvun alussa hän liittyi Q-teatteriin.


title: Jukka Hytti

text: Hytti on julkaissut "Teatterituottajan oppaan" sekä toimittanut yhdessä näyttelijä Jussi Lehtosen kanssa kirjan "Kolme kerettiläistä - liettualaista nykydraamaa", jossa on Liettuan teatterihistoriaa ja nykytilaa luotaavien artikkelien lisäksi myös kolme liettualaista näytelmää Jussi Lehtosen kääntäminä.


title: Jukka Hytti

text: Vuodesta 2012 alkaen Hytti on työskennellyt Teatterin tiedotuskeskuksen (TINFO) kansainvälisten asioiden päällikkönä.


title: Kirk Thornton

text: Kirk Thornton (oik. Sean Thornton, s. 13. toukokuuta 1956 Portland, Oregon) on yhdysvaltalainen ääninäyttelijä, joka on dubannut yli 280 animesarjaa ja elokuvaa englanniksi.


title: Kirk Thornton

text: Thornton aloitti uransa näyttelijänä vieraillessaan Michael Landonin tähdittämässä televisiosarjassa "Enkeli maantiellä" vuonna 1987. Hänellä oli myös pieniä rooleja elokuvissa "" ja "Al Capone – Alcatrazin vanki", sekä televisiosarjoissa "Beverly Hills 90210", "Rakkaat siskot" ja "Murhasta tuli totta".


title: Kirk Thornton

text: Ääninäyttelemisen pariin hän päätyi vuonna 1991 dubattuaan OVAn "Zillion: Burning Night". Sittemmin Thornton on tehnyt lukuisia dubbauksia animeen käyttäen eri nimeä projekteissa, jonka myötä tarkkaa lukua hänen työstään ei ole saatu kirjattua. Tunnetuimmaksi rooleiksi animessa ovat nouseet roolit ".hack//SIGN", "Kyborgi 009:ssä" ja "Samurai Champloossa". Animen ohella Thornton teki 1990-luvulla äänirooleja myös televisiosarjoihin, kuten "Mighty Morphin Power Rangers", "Power Rangers Zeo", "Power Rangers Turbo", "Power Rangers in Space", "Power Rangers Lost Galaxy", "Power Rangers Lightspeed Rescue", "Power Rangers Time Force" ja "Power Rangers Wild Force", sekä 2010-luvun äänirooleja "Monsuno" sarjassa.


title: Kirk Thornton

text: Vuodesta 2007 hän on tehnyt myös alkuperäisiä äänirooleja videopeleihin, kuten "Ghost Rider", jossa Thorntonia kuultiin Mefiston äänenä, sekä Pakkasherrana "issa". Hänellä oli pieniä rooleja myös peleissä "" ja "". Vuonna 2009 Thornton teki ensimmäisen alkuperäisen animaatioroolinsa Huntikissa, kun alun perin italialaisen sarjan alkuperäinen äänitys tapahtui Yhdysvalloissa. Thornton on myös Shadow The Hedgehogin kolmas, ja nykyinen ääninäytteiljä.


title: Kalevan kisat 1982

text: Kalevan kisat järjestettiin vuonna 1982 Kouvolassa 13.–15. elokuuta. Kalevan maljan voitti Helsingin Kisa-Veikot.


title: Kalevan kisat 1983

text: Kalevan kisat järjestettiin vuonna 1983 Porissa 1.–3. heinäkuuta. Kilpailun varhaisen ajankohdan syy oli Helsingissä elokuussa pidetyt ensimmäiset Yleisurheilun maailmanmestaruuskilpailut. Naisten ohjelmaan kuului ensimmäisen kerran 10 000 metrin juoksu. Kalevan maljan voitti Viipurin Urheilijat.


title: Junttaputki

text: Junttaputki (, ) on eri puolilla maailmaa käytetty soitin. Soitin tunnetaan Itä-Aasiassa ja Afrikassa. Sitä käytetään erityisen paljon Etelä-Amerikassa, Karibialla sekä Tyynenmeren saarilla.


title: Junttaputki

text: Junttaputki valmistetaan yleensä bambusta tai puusta ja viritetään. Äänenkorkeus riippuu putken pituudesta ja halkaisijasta.


title: Junttaputki

text: Junttaputken soittaminen tapahtuu usein ryhmässä. Sitä soitetaan lyömällä putkea maata tai toisia esineitä vasten. Tällöin putki itse ja sen sisällä oleva ilmapatsas värähtelee.


title: Hazell Dean

text: Hazell Dean (Hazell Dean Poole 27. lokakuuta 1956 Great Baddow, Essex, Yhdistynyt kuningaskunta) on brittiläinen laulaja, lauluntekijä ja tuottaja. Hänen tunnetaan alttoäänestään sekä Hi-NRG-sävelmistä "Whatever I Do (Wherever I Go)", "Who's Leaving Who?", "Turn It into Love" ja "Searchin' (I Got to Find a Man)". Dean on tuottanut ja säveltänyt lauluja muun muassa Bad Boys Inc:lle ja Miquel Brownille.


title: Hazell Dean

text: Hazell Dean aloitti uransa 1970-luvun lopulla. Menestystä hän saavutti seuraavalla vuosikymmenellä yhteistyössä Stock Aitken Waterman -tuottajakolmikon kanssa. Yhdysvaltalainen Federation of American Dance Clubs valitsi Deanin kolmasti "Parhaaksi live-esiintyjäksi", brittiläinen "Club Mirror Awards" valitsi hänet kahdesti "Parhaaksi brittiläiseksi esiintyjäksi".


title: Hazell Dean

text: Deanin hittejä ovat muun muassa "Whatever I Do (Wherever I Go)" (1984) ja "Who's Leaving Who" (1988); molemmat kohosivat sijalle neljä Britannian listoilla, sekä "Searching (I Got to Find a Man)" (1984), joka nousi listoilla kuudenneksi. Michael Prince levytti "Whatever I Do" -kappaleen nimellä "Dance Your Love Away", mutta Stock Aitken Waterman kirjoitti sävelmään uudet sanat, sillä Dean ei pitänyt alkuperäisestä kertosäkeestä. "Who's Leaving Who" saavutti sijan yhdeksän Hot Dance Music/Club Play -listalla. Alun perin Kylie Minoguen debyyttialbumilleen levyttämä "Turn It Into Love" oli myös kohtalaisen iso hitti. Etelä-Afrikassa Dean nousi listaykköseksi Stock Aitken Watermanin tuottamalla singlellä "They Say It's Gonna Rain".


title: Hazell Dean

text: Vuosina 1992 ja 1993 Dean levytti uusia kappaleita Ian Levinen kanssa, joka aiemmin oli uudelleen miksannut eräitä Deanin singlejä. Sävelmät julkaistiin albumilla "The Best of Hazell Dean" vuonna 1995. Nimi juontui siitä, että levy oli osa miamilaisen Hot Productionsin "Best of" -sarjaa, vaikka Deanin albumi tosiasiallisesti sisälsi lähinnä uutta tuotantoa. Levy sai viileähkön vastaanoton Hazell Deanin ihailijoilta.


title: Hazell Dean

text: Levy-yhtiönsä Carlton Recordsin suojissa Dean levytti joukon ABBA-covereita. Tunnettujen ABBA-hittien lisäksi albumilla oli muutama vähemmän tunnettu ABBA-sävellys. Deanin tulkinta "The Winner Takes It All" -kappaleesta menestyi UK Singles Chart -listalla 1990-luvun puolivälissä. Vuonna 2007 Dean levytti Ian Levinen kanssa laulun "Trade Him for a Newer Model" albumille "Disco 2008". Levine julkaisi musiikkivideon "Trade Him for a Newer Model" YouTubessa syksyllä 2007. Laulu sai lämpimän vastaanoton.


title: Hi-NRG

text: Hi-NRG (High Energy) on elektronisen tanssimusiikin alalaji. Nopeatempoinen Hi-NRG -diskomusiikki sai alkunsa vuonna 1976 Yhdysvalloissa. Tyylilajin varhaisin kaupallinen menestyssävelmä on Donna Summerin "I Feel Love". Hi-NRG -musiikista on edelleen kehittynyt uusia musiikkityylejä, kuten Nu-NRG ja Ultra-Hi-NRG. Hi-NRG on vaikuttanut myös house-musiikin sekä italodiskon syntyyn. Musiikillisesti Hi-NRGiä on kuvailtu seuraavasti: ”Klappi hakkaa runsaasti ja melodia on nopeata ja tykyttävää”.


title: Hi-NRG

text: Vuodesta 1979 vuoteen 1983 Hi-NRG oli erityisen suosittua seksuaalisten vähemmistöjen parissa Yhdysvalloissa New York Cityssä sekä San Franciscossa. Tuolloin useimmat Hi-NRG -kappaleet tuotettiin Kanadassa ja Ranskassa. 1980-luvun alun tunnettuja Hi-NRG -diskotaiteilijoita olivat Amanda Lear, France Joli, Sylvester James, Divine, Weather Girls. Hi-NRG-hittien tuottajana ja säveltäjänä toimi tuohon aikaan usein Bobby Orlando.


title: Hi-NRG

text: Hi-NRG -klassikkoihin kuuluu Evelyn Thomasin hitti "High Energy" (1984), tuottajana Ian Levine. Kappaleen myötä koko musiikkityyli tuli suurelle yleisölle tunnetuksi. Evelyn Thomasin esittämiä Hi-NRG -hittejä ovat myös "Masquerade" ja "Reflections". Ensimmäinen Hi-NRG-hitti Britannian Top 100 -listalla oli Hazell Deanin "Searching (I Got to Find a Man)".


title: Hi-NRG

text: 1980-luvun puolivälissä tunnettuja Hi-NRG -artisteja olivat muun muassa Shannon, Freeez (I.O.U.) ja Michael Sembello ("Maniac", laulu elokuvasta "Flashdance"). Brittiläinen Stock Aitken Waterman tuotti useita Hi-NRG-hittejä, joita esittivät muun muassa Divine, Hazell Dean ja Bananarama ("Venus", "I Heard a Rumour"). Dead Or Aliven laulusta "You Spin Me Round (Like a Record)" tuli kaupallisesti menestynein Hi-NRG-hitti. Yhdysvalloissa se nousi top-10:n joukkoon Billboard Hot 100 -listalla. Tässä vaiheessa Hi-NRG oli jo lähestynyt valtavirran popmusiikkia.


title: Hi-NRG

text: Toisen sukupolven Hi-NRG kehittyi 1990-luvulla. Eurodisco-vaikutteista Hi-NRG -musiikkia esittivät tuolloin muun muassa RuPaul, Kristine W, Abigail, Nicki French, Lonnie Gordon, Kym Sims ja Sean Ensign. 2000-luvulla syntyi Hi-NRG trance -tyyli, jota edustaa muun muassa alasaksilainen Alphazone.


title: Yamuna

text: Yamuna (, myös Jamuna tai Jumna) on Pohjois-Intiassa virtaava joki, joka on Gangesin suurin sivujoki. Sen pituus on 1 370 kilometriä. Yamunan lähde on Himalajalla Uttarakhandin osavaltiossa. Joki virtaa Delhin, Haryanan ja Uttar Pradeshin osavaltioiden läpi ennen kuin yhtyy Gangesiin Allahabadissa.


title: Yamuna

text: Yamuna on yksi maailman saastuneimmista joista, etenkin Delhin ympäristössä, sillä ympäristöjärjestöjen arvion mukaan noin 57 prosenttia kaupungin jätteistä päätyy jokeen.


title: Yamuna

text: Yamuna on hinduille pyhä joki. Se liittyy Krishnan poikavuosiin.


title: Carl Jularbo

text: Carl "Calle" Jularbo (oik. "Karl Oskar Karlsson", 6. kesäkuuta 1893 Avesta – 13. helmikuuta 1966 Nacka) oli ruotsalainen harmonikansoittaja, jota on nimitetty jopa Ruotsin "harmonikkakuninkaaksi".


title: Carl Jularbo

text: Karl Karlsson syntyi köyhään torppaan Bergslagenissa Avestan lähistöllä. Hänen isänsä oli kulkukauppias ja perhe kuului niin sanottuihin "tattareihin" eli Ruotsin kiertolaisiin, yhteiskunnan ulkopuolella paljolti aikanaan olleeseen väestöryhmään. Karl-poika alkoi soittaa harmonikkaa jo viisivuotiaana kotona keittiössä ja naapuritaloissa pidetyissä tansseissa.


title: Carl Jularbo

text: Jularbo kiersi jo vuodesta 1900 lähtien Norjassa ja Ruotsissa pidettyjä soittokilpailuja, usein voitokkaasti.


title: Carl Jularbo

text: Elinaikanaan hän nosti harmonikan suosion maassaan vaatimattomasta kansansoittimesta aikansa suosikkisoittimeksi. Häntä myös vastustettiin - esimerkiksi säveltäjä Hugo Alfvén kehotti polkemaan harmonikat palasiksi. Jularbo on Carl Jularbo -museon tietojen mukaan Skandinavian eniten levytyksiä tehnyt solistimuusikko 1 577 gramofonitaltioinnillaan, vaikka hän ei koskaan opetellut nuotteja. Hän kiersi eritoten Norjassa ja Ruotsissa ja hänen konserttinsa saavuttivat kansanpuistoissa jatkuvasti yleisöennätyksiä. Hänelle tunnusomainen soittotyyli oli melodian ehättäminen hieman bassosäestyksen edelle, mitä jäljiteltiin sittemmin laajalti.. Jularbolla oli ilmiömäinen sävelmuisti ja sen johdosta laaja repertuaari, eikä hän opetellut koskaan lukemaan nuotteja.


title: Carl Jularbo

text: Jularbon tunnetuksi tekemiä melodioita olivat eritoten "Elämää suomalaismetsissä" (), "Avestaforsens brus" ja "Drömmen om Elin". Jularbon loppuvuosia varjosti tapahtuma, jossa nämä sävelmät paljastuivat muiden tekemiksi, vaikka niitä oli pidetty Jularbon sävellyksinä. Jularbon piti allekirjoittaa lausunto, jossa hän sanoi, ettei ollut säveltänyt kyseisiä lauluja. Elämää suomalaismetsissä oli tanskalainen kansansävelmä, Drömmen om Elin oli alun perin "Borgholmsvalsen" ja Avestaforsens brus -sävelmä oli alun perin ollut "Vals från Ovanåker". Jularbon poika Ebba on sanonut isänsä puolustukseksi, että plagiointi ei välttämättä ole ollut tietoista, vaan Jularbo olisi saattanut ohimennen kuulla laulut, jotka hänen hyvä sävelmuistinsa on taltioinut ja ne olisivat jälkikäteen sävellystyön yhteydessä pulpahtaneet esiin hänen omina teoksinaan.


title: Carl Jularbo

text: Jularbon omat muistelmat "Med Dragspel i Högsätet" ilmestyivät 1946. Hänestä on tehty myös elokuva "Kalle Karlsson från Jularbo" vuonna 1955 sekä julkaistu hänen elämästään kertovaa kirjallisuutta. Avestan vanhassa kaupungissa sijaitsee Carl Jularbo -museo, joka avattiin hänen 100-vuotissyntymäpäivänsä kunniaksi 1993.


title: Rosalyn Higgins

text: Rosalyn Higgins, paronitar Higgins DBE QC (os. Cohen; s. 2. kesäkuuta 1937) on brittiläinen juristi. Hän on ollut Kansainvälisen tuomioistuimen jäsenenä vuodesta 1995, ja hänet nimitettiin sen puheenjohtajaksi vuonna 2006.


title: Rosalyn Higgins

text: Higgins syntyi juutalaiseen sukuun Lontoossa ja valmistui Cambridgesta sekä Yalesta. Hän meni vuonna 1961 naimisiin poliitikko Terence Higginsin kanssa.


title: Rosalyn Higgins

text: Higginsistä tehtiin Queen's Counselin jäsen vuonna 1986 ja Brittiläisen imperiumin ritarikunnan komentaja 1995. Hän voitti Balzan-palkinnon vuonna 2007.


title: Terence Higgins

text: Sir Terence Langley Higgins, paroni Higgins KBE (s. 18. tammikuuta 1928) on eläkkeelle jäänyt brittiläinen konservatiivipuolueen poliitikko. Hän istui parlamentin jäsenenä Worthingista vuosina 1964–1997.


title: Terence Higgins

text: Higgins toimi raha-asiainsihteerinä valtiovarainministeriössä vuosina 1972–1974. Hän on naimisissa Rosalyn Higginsin kanssa, ja hänestä tehtiin vuonna 1997 elinikäinen pääri. Hän on Privy Councilin jäsen.


title: Terence Higgins

text: Higgins palveli Royal Air Forcessa vuosina 1946–1948. Hän on 1940-luvulla edustanut maataan aitajuoksussa esimerkiksi Kansainyhteisön kisoissa. Helsingin olympialaisissa 1952 Higgins juoksi Britannian joukkueessa, joka sijoittui 4 × 400 metrin viestijuoksussa viidenneksi ajalla 3.09,3.


title: Seppo Vainio

text: Seppo Juhani ”Sidi” Vainio (s. 1. kesäkuuta 1961 Helsinki) on suomalainen biologi, Oulun yliopiston kehitysbiologian professori. Nuoruudessaan hän toimi myös muusikkona ja soitti rumpuja Briardissa, Päissä, Seitsemäs maailma -projektikokoonpanossa ja Shadowplayssa. Aktiivisimman musiikkiuran jälkeen hän on harrastusluontoisesti soittanut sekä Yhdysvalloissa asuessaan että myöhemmin Oulussa. Vainion tämänhetkinen yhtye on oululainen Haavat.


title: Seppo Vainio

text: Vainio väitteli filosofian tohtoriksi Helsingin yliopistossa 1992, ja saman yliopiston dosentiksi hänet nimitettiin 1996. Vainio toimi Oulun yliopiston määräaikaisessa kehitysbiologian professorin virassa vuosina 1997-2002 ja hänet nimitettiin vakinaiseksi professoriksi vuodesta 2003.


title: Seppo Vainio

text: Vainio toimi 1986–1988 tutkimusassistenttina Helsingin yliopistossa ja 1988–1993 Suomen Akatemian tutkijana sekä yliopiston luennoitsijana. Tämän jälkeen Vainio oli Yhdysvaltoissa post doc -tutkijana Hoffman-La Roche-yhtiön tutkimusinstituutissa ja myöhemmin Harvardin yliopistossa. Yhdysvalloissa vuosina 1993–1997 hän toimi sekä Yhdysvaltain kansanterveysinstituutin (NIH) että Euroopan molekyylibiologian organisaation (EMBO) tutkijana ja Suomen Akatemian vanhempana tutkijana (1996-1997).


title: Seppo Vainio

text: Suomeen palattuuaan Vainio asettui Ouluun, johon hänet oli nimitetty Oulun yliopiston kehitysbiologian määräaikaiseksi professoriksi 1997–2002 ja sittemmin vakinaiseksi professoriksi 2003. Täällä Vainio on toiminut myös Oulun yliopiston koe-eläinkeskuksen johtokunnan puheenjohtajana, Euroopan unionin tutkimuskonsortion koordinaattorina, antanut alansa opetusta useissa yliopistoissa, osallistunut kansainvälisiin työryhmiin ja kongresseihin sekä toiminut tutkimusprojektien ja -raporttien arvioijana.


title: Seppo Vainio

text: Seppo Vainion tutkimuksien kohteita ovat solujen väliset signalointijärjestelmät ja yksilönkehityksen mekanismit.


title: Seppo Vainio

text: Vainio osoitti ensimmäisenä, että solujen kasvusignaalit välittävät solujen erilaistumisen aktivaation niin kutsutussa induktiossa, joka on yksi keskeisin alkionkehitystä ohjaava tapahtuma. Hän löysi myös ensimmäisenä mekanismin, joka määrittää naarassukupuolen kehityksen ja ohjaa munasolun kehittymistä. Löydökset ovat mahdollistaneet kohteiden tarkemman tutkimuksen ja bioteknologiset sovellukset.


title: Seppo Vainio

text: Vainion työnkuvaan sisältyvät muun muassa molekyylibiologian, genetiikan ja kuvantamisen menetelmät normaalin ja häiriintyneen alkionkehityksen ja kantasolujen erilaistumisen tutkimuksessa.


title: Seppo Vainio

text: Vainio alkoi soittaa rumpuja saatuaan Remu Aaltoselta rumpukapulat juhannuksena 1976. Hänen ensimmäinen yhtyeensä oli Horse Power, myöhemmin Steinless Steel, jossa soitti myös muun muassa Jarmo Luttinen (myöhemmin tullut tunnetuksi Taikuri Luttisena). Pete "Räkä" Malmi kuului Vainion ystäväpiiriin ja he perustivat yhdessä Hulkon veljesten Ilkan (taitelijanimeltään Jan Vincent) ja Antin (Andy McCoy) kanssa Briard-yhtyeen. Briard sai vuonna 1977 keikan Linnanmäelle ja sen perusteella levytyssopimuksen. "I Really Hate Ya" -singleä pidetään Suomen ensimmäisenä punklevytyksenä. Briard hajosi vuosikymmenen lopulla sen jäsenten siirtyessä muihin yhtyeisiin, Vainiosta tuli Juhani Kannen johtaman Päät-yhtyeen rumpali. Briard palasi yhden albumin ajaksi levytysstudioon vuonna 1983. Päistä Vainio liittyi Shadowplayhin, josta hän erosi alettuaan tekemään graduaan. Yhden kesän Vainio soitti myös Tuomari Nurmion yhtyeessä ja oli mukana yhden albumin julkaisseessa Seitsemäs maailma -projektissa.


title: Seppo Vainio

text: Opiskeluaikoinaan Vainiolla oli J. P. Pulkkisen (ex-Keba) ja Kari Kukkolan kanssa Kukkolat-niminen yhtye, joka teki muutamia keikkoja. Yhdysvalloissa opiskellessaan Vainio soitti yhtyeessä Caution to the Wind, joka koostui Harvardin yliopiston väitöskirjaopiskelijoista. Vainion palattua Suomeen hän perusti Janne Markus Regelinin kanssa Ronins-yhtyeen, josta myöhemmin tuli Lyra, myöhemmin Haavat.


title: John Ingle

text: John Ingle (7. toukokuuta 1928 – 16. syyskuuta 2012) oli yhdysvaltalainen näyttelijä. Hän loi pitkäaikaisen roolin Edward Quartermainena televisiosarjassa "General Hospital".


title: John Ingle

text: Ingle esitti vuosina 2004–2006 Mickey Hortonia sarjassa "Päivien viemää". Hän oli myös äänenä animaatiosarjassa "Maa aikojen alussa".


title: John Ingle

text: Ingle syntyi Tulsassa, Oklahomassa, valmistui Verdugo Hills High Schoolista ja opetti vuosina 1964–1984 ilmaisutaitoa Beverly Hills High Schoolissa.


title: Krishna (joki)

text: Krishna (sanskriitiksi कृष्णा नदी ) on Intian keskiosassa virtaava joki. Sen pituus on noin 1 300 kilometriä.


title: Krishna (joki)

text: Krishnan lähde on vain 64 kilometrin päässä länsirannikosta Mahabaleswarissa Maharashtran osavaltiossa, ja sieltä se virtaa lähes koko Intian niemimaan poikki ja laskee Bengalinlahteen idässä Hamasaladeevissa Andhra Pradeshin osavaltiossa. Krishnan merkittävimpiä sivujokia ovat Ghataprabha, Malaprabha, Bhima, Tungabhadra ja Musi. Sen valuma-alue on 258 948 km². Joen suisto on Intian hedelmällisimpiä aslueita.


title: Krishna (joki)

text: Krishna on hinduille pyhä joki.


Truth in Numbers: Everything According to Wikipedia on yhdysvaltalainen, yleishyödyllinen dokumenttielokuva. Sen ohjasivat Scott Glosserman ja Nic Hill. Elokuva tutkii, miten avoimen lähdekoodin ohjelmat, erityisesti Wikipedia, ovat muuttaneet maailmaa ja kuinka ne toimivat yleisesti. Elokuvan tekoon on saatu lahjoituksia yli 55 000 Yhdysvaltain dollarin edestä.


title: Karl Karlsson

text: Karl Karlsson voi olla


title: Mafia II

text: Mafia II on 2K Czechin kehittämä ja 2K Gamesin julkaisema toimintaseikkailu ja kolmannen persoonan ammuntapeli. Peli julkaistiin elokuun 2010 lopulla Windowsille, PlayStation 3:lle ja Xbox 360:lle. Peli on jatko-osa vuonna 2002 julkaistulle "Mafialle". Pelisarjan kolmas osa, "Mafia III" julkaistiin 7. lokakuuta 2016.


title: Mafia II

text: Pelin tapahtumat sijoittuvat 1940- ja 1950-lukujen vaihteeseen fiktiiviseen yhdysvaltalaiseen Empire Bayn kaupunkiin, joka jäljittelee New Yorkia.


title: Mafia II

text: "Mafia II:n" suunnittelusta kerrottiin julkisuudessa ensimmäisen kerran 21. elokuuta 2007 Leipzig Games Convention -tapahtumassa. Pelistä julkaistiin kaikille alustoille ilmainen ladattava demo PlayStation Networkissa ja Xbox Live Marketplacessa elokuun 2010 alussa.


title: Mafia II

text: Peliin on julkaistu lisäosat "Betrayal of Jimmy", "Jimmy’s Vendetta" ja "Joe’s Adventures". Pelin Director’s cut -version omistajille lisäosat ovat ilmaisia.


title: Mafia II

text: Toisessa maailmansodassa haavoittunut Vito Scaletta palaa kotiinsa Yhdysvaltain itärannikolla sijaitsevaan Empire Bayn kaupunkiin. Viton ystävä Joe Barbaro järjestää asiat niin, ettei Viton täydy palata sotaan. Töiden tarpeessa oleva Vito ajautuu kaidalta tieltä laittomiin hommiin, joissa hän tapaa jatkuvasti alamaailman ihmisiä ja etenee hitaasti mutta varmasti entistä suurempiin rikoksiin. Vuoden 1945 helmikuussa Vito pidätetään ja tuomitaan kymmeneksi vuodeksi vankilaan bensiinisäännöstelykuponkien varastamisesta ja niiden laittomasta myymisestä sekä useista rikoksista ihmisyyttä vastaan. Vankilassa Vito joutuu tappeluun Brian O’ Neillin kanssa, minkä johdosta Vito lukitaan yöksi eristyselliin. Vankeudessa Vito tutustuu mafiaperhe Vincin neuvonantaja Leone ”Leo” Galanteen ja tämän henkivartija Pepe Costaan. Tappelussa O’ Neillin kanssa loukkaantunut Pepe pyytää Vitoa tappelemaan O’ Neilliä vastaan kostoksi omista vammoistaan. Kovan tappelun jälkeen O’ Neill ottaa takataskustaan puukon yrittäen tappaa sillä Viton, mutta tämä saa kuitenkin viillettyä O’ Neillin kaulavaltimon auki ja tapettua hänet. Leone Galante saa järjestettyä asiat niin, että Vito pääsee luksusselliin ja neljä vuotta aikaisemmin pois vankilasta.


title: Mafia II

text: Viton vapauduttua vankilasta vuonna 1951 hän saa oman vuokra-asunnon ja eroaa Clementen mafiaperheestä liittyen Falconen mafiaperheeseen. 6. toukokuuta 1951 Vito tapaa Falconen mafiaperheen johtajan, Carlo Falconen. Hän saa tehtäväkseen varjostaa Clementen mafiaperheen jäsentä Luca Gurinoa paikkaan, jossa pidetään vankeina Falconen perheen jäseniä. Vito seuraa Lucaa teurastamoon, jonne hän tunkeutuu viemärin kautta. Vankeina olleet Antonio ”Balls” Balsamo, Harvey ”Beans” Epstein ja Frankie ”The Mick” ovat kidutettavina. Vito tappaa kiduttajat ja vapauttaa vangit, joista Frankie on kuollut. Tehtävän onnistuttua Falcone päättää tehdä Vitosta ja Joesta mafian täysjäsenet. Tässä vaiheessa tarinaa Vito saa oman omakotitalon vuokra-asunnon sijasta. Myöhemmin Falcone saa tietoonsa, että Clementen mafiaperheellä on kokous Empire Arms -hotellissa. Vito ja Joe saavat tehtäväkseen naamioitua hotellin henkilökunnan jäseniksi ja asettaa salaa pommin kokoushuoneeseen. He ottavat mukaan pakoautokuskiksi 18-vuotiaan Marty Santorellin tämän halutessa mukaan. Pommi räjähtää kuitenkin liian aikaisin ja kylpyhuoneessa ollut Clementen mafiaperheen johtaja Alberto Clemente selviää hengissä. Joe ja Vito taistelevat tiensä hotellin parkkihalliin, jossa pakoautokuski Marty on ammuttu kuoliaaksi. Clemente pakenee hotellista limusiinilla ja Joe ampuu tämän takaa-ajossa kuoliaaksi.


title: Mafia II

text: Myöhemmin Vito, Joe ja heidän ystävänsä Henry Tomasino aloittavat huumebisneksen, jolloin heidän varsinaiset ongelmansa alkavat. Heille huumeita myyneet kiinalaiset puukottavat Henryn kuoliaaksi paikallisessa puistossa keskellä päivää, sillä heidän mukaansa Henry työskenteli huumepoliisille. Tiedon oikeellisuutta ei paljasteta pelin aikana. Vito ja Joe kostavat Henryn kuoleman tappamalla kiinalaisen Triadin jäseniä näiden ravintolassa murhaten myös Triadien yläluokkaisen toimeenpanijan Zhe Yun Wongin. Kiinalaiset alkavat uhkailla kaupungin toista mafiaperhettä, minkä johdosta Vito ja Joe kaapataan ja heitä kidutetaan. Lopussa Joe ja Vito tappavat "" päähenkilö Thomas Angelon ja Vito tekee sopimuksen Leo Galanten kanssa säästääkseen henkensä tappamalla entisen pomonsa Carlo Falconen. Falconen kuoleman jälkeen paikalle saapuu Leo Galante, joka käskee Joen eri autoon kuin mihin itse menee Viton kanssa. Autossa hän kertoo Vitolle, ”ettei Joe ollut osa sopimusta”. Peli päättyy tähän ja Joen kohtalo jää epäselväksi.


title: Mafia II

text: Pelisarjan kolmannessa osassa paljastuu, että Vito oli lähetetty Leo Galanten sopimuksen mukaisesti New Bordeaux’n kaupunkiin työskentelemään siellä toimivalle Marcanon mafiaperheelle. Sopimukseen kuului, että mafiaperheen johtaja Salvatore ”Sal” Marcanon oli nimitettävä Vito alipäällikökseen ja annettava tälle kaupunginosa hoidettavakseen. Marcano kuitenkin vihasi Vitoa yli kaiken, ja aikoi "Mafia III:n" tapahtumien aikaan vuonna 1968 hankkiutua lopullisesti Vitosta eroon. Pelin päähenkilö Lincoln Clay kuitenkin onnistuu pelastamaan Viton, ja he alkavat tehdä yhteistyötä irlantilaisen Thomas Burken ja haitilaisen Cassandran kanssa kukistaakeen Marcanon. Pelaajan valinnoista riippuen Vito voi kuolla "Mafia III":n tarinan aikana.


title: Mafia II

text: Joe oli tarkoitus viedä kuulusteluihin vastaamaan kiinalaisiin liittyviin kysymyksiin, mutta Joe onnistui kuitenkin paeta autosta. Vito kertoo "Mafia III":n päähenkilö Lincoln Claylle, että Joe lähti Empire Baysta ja päätyi Chicagoon, jossa hänellä oli ystäviä jotka voisivat auttaa häntä eteenpäin. Ystävät kuitenkin kääntyivät Joeta vastaan, ja Viton kertoman mukaan tappoivat hänet. "Mafia III:n" lopussa eräässä kohtauksessa kuitenkin esiintyy Leo Galanten autonkuljettaja, jonka ulkonäkö ja vaatetus täsmäävät Joeen, joten on hyvin todennäköistä, että kyseinen autonkuljettaja onkin todellisuudessa Joe. Vito ei kuitenkaan tiedä Joen olevan elossa, vaan uskoo hänen kuolleen Chicagossa.


title: Jukebox

text: Jukebox eli levyautomaatti soittaa valikoimassaan olevia levyjä käyttäjän valitsemassa järjestyksessä.


title: Jukebox

text: Ensimmäiset jukeboxit, kolikoilla toimineet "Edison-fonografit", otettiin käyttöön 1890-luvulla. Jukeboxien suosio kasvoi eritoten 1930-luvulla ja oli korkeimmillaan 1950-luvulla, jolloin niissä otettiin käyttöön edeltäjiään kestävämpi 45 kierroksen levytyyppi.


title: Jukebox

text: Kotistereoiden ja kannettavien äänentoistolaitteiden kehittyessä jukeboxien merkitys on sittemmin vähentynyt.


title: Jukebox

text: Ensimmäiset levyautomaatit saapuivat Suomeen 1930-luvulla ja muutama niistä on säilynyt nykypäiviin saakka, esimerkiksi Helsingissä käytössä ollut, 78 kierroksen gramofonilevyjä soittanut Wurlitzer-merkkinen laite vuodelta 1935. Ensimmäinen suomalainen jukeboxien valmistaja oli Vaasan Radiokonepaja, joka joutui lopettamaan toimintansa toisen maailmansodan syttymisen vuoksi. Ensimmäiset 45 kierroksen singlelevyjä soittaneet jukeboxit saatiin Suomeen 1950-luvun puolivälin tienoilla; Linnanmäen huvipuiston kahvilassa oli pitkään käytössä sinne vuonna 1956 hankittu saksalainen Seeburg-jukebox. Varsinainen jukeboxien läpimurto Suomessa tapahtui 1950-luvun lopussa. Ensimmäiset laitteet kuuluivat yksityisille yhtiöille, mutta vuonna 1962 markkinoille tullut Raha-automaattiyhdistys kaappasi nopeasti valtaosan toiminnasta ostettuaan Musiikki-Fazerilta sen omistamat noin 300 automaattia. Vuonna 1963 yhden levyn soittamiseen tarvittiin 20 pennin kolikko ja vuonna 1968, jolloin Suomessa oli noin 2 000 RAY:n jukeboxia, levyn hinta nostettiin 50 penniin. Jukeboxien suosio oli suurimmillaan 1970-luvun lopulla, jolloin ravintoloissa ja kahviloissa oli noin 2 800 RAY:n omistamaa laitetta. Yhden levyn hinta nostettiin yhteen markkaan vuonna 1979. 1980-luvun mittaan jukeboksien määrä alkoi tasaisesti laskea ja vuonna 1987 laitteita oli käytössä enää noin tuhat. 1980-luvun lopulla vinyylijukeboxien rinnalle ja varsin pian myös niiden tilalle alkoi tulla CD-jukeboxeja. Uudesta tekniikasta huolimatta laitteiden määrä ei juurikaan kasvanut, vaan niiden määrä pysyi noin tuhannessa kappaleessa 2000-luvulle saakka.


title: Jukebox

text: Levyautomaattien äänitteiden soittokertoja seurataan koneisiin asennetun laskurin avulla. Vinyylilevyjen aikana oli yleisenä käytäntönä, että sadan levyn automaatista poistettiin kuukausittain viisi vähiten soitettua levyä, jotka korvattiin uutuuksilla. Raha-automaattiyhdistys alkoi julkaista listoja jukeboxien soitetuimmista levyistä huhtikuussa 1975 ja ne ilmestyivät kuukausittain heinäkuuhun 1986 saakka. Listoja kerättiin satunnaisesti myöhemminkin, mutta vuonna 1991 käytännöstä luovuttiin kokonaan, "koska ne alkoivat muistuttaa niin paljon kaikkia muita listoja". RAY:n ja muutaman yksityisen jukeboxyrittäjän mukaan tyypillinen levyautomaatin suurkuluttaja on pienellä paikkakunnalla asuva noin 30-vuotias mies, jolla ei ole aikomustakaan – eikä aina mahdollisuuttakaan – ostaa levyjä.


title: Pina Pellicer

text: Josefina Yolanda "Pina" Pellicer López de Llergo (3. huhtikuuta 1934 – 4. joulukuuta 1964) oli meksikolainen näyttelijä, joka esiintyi muun muassa Marlon Brandon ohjaamassa elokuvassa "Vihan riivaama" (1961). Hänellä oli rooli myös Oscar-ehdokkaaksi asetetussa meksikolaisessa "Macario"-elokuvassa (1960).


title: Pina Pellicer

text: Pellicer ehti lyhyehkön elämänsä aikana esiintyä myös televisiossa. Hän teki itsemurhan Méxicossa 30-vuotiaana.


title: Bysantin–sassanidien sota

text: Bysantin–sassanidien sota tai Bysantin–Persian sota on ollut lukuisan Rooman–Persian sotien (92 eaa.–628 jaa.) aikaan käytyjen sotien nimi:


title: Rooman–sassanidien sota

text: Rooman–sassanidien sota, Rooman–Persian sota tai Rooman–Parthian sota on ollut usean Rooman–Persian sotien aikaisten sotien nimi:


title: Luoyang

text: Luoyang (, pinyin:Luòyáng Shì) on prefektuuritason kaupunki Kiinassa Henanin maakunnan länsiosassa. Kaupungin keskusta sijaitsee linnuntietä noin 110 kilometriä maakunnan pääkaupunki Zhengzhousta länteen. Vuonna 2010 prefektuurissa asui 6 549 941 henkeä; prefektuurin pinta-ala on 15 492 neliökilometriä.


title: Luoyang

text: Kaupunki on historiassa ollut yksi Kiinan neljästä pääkaupungista, kaupunki on toiminut pääkaupunkina useita jaksoja, kaikkiaan yli 1500 vuotta, jo Xia-dynastian vuosista (2000–1500 eaa.) lähtien. Alkuperäinen kaupunki on perustettu jo ennen 1100-lukua eaa. Vuonna 25 siitä tuli itäisen Han-dynastian pääkaupunki, ja se pysyi keskeisenä paikkana vuosisatojen ajan. Läntinen Jin-dynastia joutui siirtämään pääkaupungin Chang’aniin vuonna 311, kun vihollinen valtasi Luoyangin.


title: Luoyang

text: Kaupungin lähellä sijaitsevat Longmenin luolat on Unescon maailmanperintökohde. Pitkäaikaisena pääkaupunkina kaupungissa on runsaasti historiallisia tutustumiskohteita. Esimerkiksi "Valkoisen hevosen temppeli", Kiinan ensimmäinen buddhalainen temppeli vuodelta 68 jaa., on eräs tunnettu matkailukohde.


title: Luoyang

text: Kaupungin tunnuskukka on pioni, sillä se on perinteinen pioninviljelyn ja -jalostuksen keskus. Kaupungissa sijaitsee turisteille avoin "Kansallinen pionikeskus", jossa 46,667 hehtaarin alalla on yli 800 000 pionia.


title: Tuomo Könönen

text: Tuomo Könönen (s. 29. joulukuuta 1977 Trollhättan, Ruotsi) on suomalainen jalkapalloilija, joka edustaa Veikkausliigassa pelaavaa PS Kemiä. Hän on pelipaikaltaan vasen laitapuolustaja tai keskikenttäpelaaja.


title: Tuomo Könönen

text: Könönen on kemiläisen Visan Pallon kasvatti. Suomessa hän on pelannut pääsarjatasolla Rovaniemen Palloseurassa, jossa hän debytoi kaudella 1998, ja Myllykosken Pallossa. Jälkimmäisessä hän voitti Suomen-mestaruuden kaudella 2005, SM-hopeaa 2002 ja Suomen cupin 2004.


title: Tuomo Könönen

text: Vuosina 2006–2008 Könönen pelasi Norjassa Odd Grenlandin joukkueessa. Kaudeksi 2010 hän palasi kotiseudulleen Kemiin ja teki kaksivuotisen sopimuksen Ykkösessä pelanneen PS Kemin kanssa.


title: Tuomo Könönen

text: Suomen maajoukkueessa Könönen on pelannut kuusi maaottelua vuosina 2004–2006. Maajoukkuedebyyttinsä hän teki 3. joulukuuta 2004 Omania vastaan.


title: Tuomo Könönen

text: Jalkapallon ohella Könönen on pelannut futsalia FTK:ssa ja Kanuunoissa.


title: Charlie Louvin

text: Charles Elzer Loudermilk, taiteilijanimeltään Charlie Louvin (7. heinäkuuta 1927 – 26. tammikuuta 2011) oli yhdysvaltalainen countrymuusikko. Hän tuli tunnetuksi toisena veljeksenä Louvin Brothers -kokoonpanosta; Ira Louvin (s. 1924) kuoli jo 20. kesäkuuta 1965.


title: Charlie Louvin

text: Louvin syntyi Henagarissa, Alabamassa, mutta aloitti uransa Tennesseessä. Lyhyitä katkoja aiheutui palvelusta toisessa maailmansodassa ja Korean sodassa. Louvin julkaisi veljensä kanssa useita hittejä; tunnetuimpien singlejulkaisujen joukossa on "Little Reasons".


title: Charlie Louvin

text: Veljekset esiintyivät jo 1950-luvulla vakituisesti Grand Ole Opryssä. Charlie jatkoi uraansa Iran kuoleman jälkeen muun muassa esiintymällä Bonnaroossa vuonna 2007. Hän on julkaissut myös uusia albumeita.


title: Charlie Louvin

text: Veljeksille myönnettiin paikka Country Music Hall of Famesta vuonna 2001.


title: Charlie Louvin

text: Louvin kuoli tammikuussa 2011, 83-vuotiaana, kotonaan Bell Bucklessa, Tennesseessä. Hän sairasti haimasyöpää.


title: Edward Schreyer

text: Edward Richard Schreyer PC CC CMM OM CD, (s. 21. joulukuuta 1935) on kanadalainen poliitikko New Democratic Partyssa. Hän toimi Manitoban pääministerinä vuosina 1969–1977 ja Kanadan kenraalikuvernöörinä 1979–1984. Hän istui parlamentin jäsenenä vuosina 1965–1969.


title: Edward Schreyer

text: Manitoban Beausejourissa syntynyt Schreyer meni 30. kesäkuuta 1960 naimisiin Lily Schulzin kanssa. Parille syntyi neljä lasta – kaksi tytärtä ja kaksi poikaa.


title: Edward Schreyer

text: Schreyer on toiminut vuodesta 2002 Brandonin yliopiston rehtorina. Hän oli ehdolla parlamenttiin edustajainhuoneen jäseneksi vielä vuoden 2006 vaaleissa, mutta ei tullut valituksi.


title: Dufferin Roblin

text: Dufferin Roblin PC, CC, OM, (17. kesäkuuta 1917 - 30. toukokuuta 2010) oli kanadalainen poliitikko Manitoban Progressive Conservative Partyssa. Hän oli myös Kanadan Queen's Privy Councilin jäsen.


title: Dufferin Roblin

text: Roblin syntyi Winnipegissä ja opiskeli Manitoban sekä Chicagon yliopistoilla. Hän oli Royal Canadian Air Forcessa vuosina 1940–1946.


title: Dufferin Roblin

text: Roblin toimi Manitoban 16. pääministerinä vuosina 1958–1967 ja sai nimityksen senaattiin vuonna 1978. Hän oli senaatin hallituksenjohtajana vuosina 1984–1986 ja vetäytyi vuonna 1992 saavutettuaan 75 vuoden pakollisen eläkeiän. Hänen suurimpiin saavutuksiinsa kuuluu pääministerikaudellaan rakennetun Red River Floodway-tulvakanavan rakentaminen, joka oli maailman toiseksi suurin maansiirto-operaatio Panaman kanavan jälkeen.


title: Timo von Creutlein

text: Timo von Creutlein (s. 1947) on suomalainen musiikkipedagogi.


title: Timo von Creutlein

text: Von Creutlein on filosofian lisensiaatti ja musiikin tohtori (Liszt-Akatemia, Budapest, Unkari). Hän on myös suorittanut diplomin musiikinteoriassa sekä yleisen osaston päästötodistuksen huilunsoitossa Sibelius-Akatemiassa.


title: Timo von Creutlein

text: Von Creutlein on toiminut lehtorina Sibelius-Akatemiassa, Helsingin yliopistossa, Jyväskylän yliopistossa, sekä yliopettajana Helsingin konservatoriossa. Hän toimii Helsingin Metropolia Ammattikorkeakoulussa yliopettajana, pääaineinaan säveltapailu ja musiikinteoria.


title: Timo von Creutlein

text:
Von Creutlein on julkaissut noin 20 musiikkipedagogista teosta
, muun muassa:


title: Timo von Creutlein

text: Hän on myös julkaissut pedagogista musiikkia, esimerkiksi "Vihannekset"-sarjan jousiorkesterille (kust. Modus musiikki).


title: Fyllis

text: Fyllis oli kreikkalaisessa mytologiassa Lykurgoksen, Traakian kuninkaan, tytär. Hän meni naimisiin Demofonin, Theseuksen pojan, kanssa tämän poikettua Traakiassa matkalla kotiin Troijan sodasta.


title: Fyllis

text: Demofon kuitenkin tunsi velvollisuudekseen palata takaisin kotimaahansa, ja lukuisten paluulupausten jälkeen hän niin tekikin. Tässä kohtaa tarina haarautuu kahteen eri versioon. Ensimmäisen mukaan Fyllis antoi hänen mukaansa lippaan ja kertoi siinä olevan Rhean sakramentin. Hän ohjeisti miehensä avaamaan sen vasta silloin kun tämä olisi luopunut kaikesta toivosta palata takaisin hänen luoksensa. Demofonin jäätyä Kyprokselle ja sovitun paluun ajankohdan jo mentyä ohitse, Fyllis tappoi itsensä. Demofon puolestaan avasi lippaan, jonka jälkeen häneen iski pelko. Hän nousi ratsaille paetakseen, mutta hevonen horjahti kesken laukan, jolloin hän putosi sen selästä ja putosi oman miekkansa päälle saaden surmansa.


title: Fyllis

text: Toisen version mukaan kun Demofonia ei kuulunutkaan takasin, Fyllis hirtti itsensä, ja hänen hautapaikalleen kasvoi lehdetön mantelipuu. Demofonin palattua hän halasi puunrunkoa, jolloin puu puhkesi lehteen.


title: Einar Berger

text: Einar Halfdan Berger (23. maaliskuuta 1890 Finnkroken, Reinøya, Tromssa – 19. toukokuuta 1961 Asker) oli norjalainen taidemaalari. 10-vuotiaana hän aloitti isänsä apuna kalastajana. Myöhemmin hän toimi eri ammateissa, kuten kokkina ja kauppiaana. Hän piirsi ja maalasi itseoppineena pitkään, ja opiskeli hetken vuonna 1920 Ola Abrahamssonin Masters-koulussa Oslossa. Hän päätti aloittaa päätoimisena maalarina vuonna 1926.


title: Einar Berger

text: Berger kehitti oman voimakkaan tyylinsä leveine siveltimenvetoineen. Hänen ensimmäinen näyttelynsä oli Tønsbergissa vuonna 1929. Huomattavaa huomiota ja kiistelyä herätti hänen näyttelynsä Oslossa vuonna 1930. Syksyllä 1935 hän sai näyttelykutsun Saksaan ja piti siellä sen jälkeen useita näyttelyitä vuosina 1936 - 1937. Hän matkusti ja piti näyttelyitä myös Pariisissa, Alankomaissa, Yhdysvalloissa, Italiassa ja Ruotsissa.


title: Einar Berger

text: Berger kuvasi maalauksissaan usein kalastusaluksia aallokossa taustanaan myrskypilviä, haaksirikkoutumisia ja kalastajakylien satamia. Kuvat näyttävät hetken inspiraatioilta. Pohjois-Norjan taidemuseolla on suurin kokoelma hänen teoksiaan.


title: Einar Berger

text: Einar Berger oli naimisissa Kristine Mydsken kanssa ja heillä oli kolme lasta. Heidän poikansa Karl Mydske Berger (1918 - 1997) oli myös taidemaalari.


title: Harmoni

text: Harmoni tai urkuharmoni on paine- tai imuilmalla toimiva vapaalehdykkäsoitin, jota soitetaan koskettimistolla.


title: Harmoni

text: Harmonit voivat toimia joko paineilma- tai imuilma-periaatteella.


title: Harmoni

text: Paineilmaharmonissa ilma harmonin vapaalehdykkäkieliin saadaan palkeista, joita käytetään useimmiten polkimilla. Paineilmaharmonissa syöttöpalje tuottaa ilmaa ilmalaatikkoon, joka voi olla varustettu sykäyksittäistä ilmavirtaa tasoittamaan käytetyllä varastopalkeella sekä ylipaineventtiilillä. Ilmalaatikosta ilma menee kanaviin, joiden suulle kielet on kiinnitetty. Kanavien yläpäissä ovat läppäventtiilit, jotka avautuvat asianmukaisia koskettimia painettaessa. Nyt kanavan lävitse pääsee kulkemaan ilmaa ja kieli värähtelee.


title: Harmoni

text: Eräissä harmonityypeissä ilma menee suoraan syöttöpalkeesta ilmalaatikkoon, jolloin soittaja vaikuttaa välittömästi soiton dynamiikkaan.


title: Harmoni

text: Imuilmaharmoni tuottaa imupaljetta käyttäen alipaineen ilmalaatikkoon, jolloin venttiilien avautuessa ilma virtaa ulkoapäin kielen läpi ilmalaatikkoon. Tässä mallissa ilmalaatikko on rakenteeltaan yksinkertaisempi kuin paineilmaharmonissa.


title: Harmoni

text: Harmonin äänikerroilla eli rekistereillä saadaan aikaan erilaisia soitinvärejä ja sävelkorkeuksia. Harmoneissa on useita kielisarjoja, jotka on jaettu basso- ja diskanttipuoliskoiksi. Kielisarjoja otetaan käyttöön rekisteritappien avulla. Perustasoa kuvataan numerolla 8', minkä lisäksi harmoneissa on tavallisesti 4'- ja 2'-rekisterejä. Äänikertarekisterien lisäksi voidaan käyttää esimerkiksi volyymia lisääviä ja vibratoa synnyttäviä rekisterejä. Niin sanotuilla polvipaisuttimilla voidaan myös säädellä äänenvoimakkuutta.


title: Harmoni

text: Uruissa on käytetty kielipillejä äänensynnyttäjinä jo 1400-luvulta saakka. Vapaalehdyköitä harmoneissa alettiin ensimmäisen kerran testata 1700-luvun lopulla. Tanskalainen G. J. Grenie rakensi vuonna 1810 ensimmäiset urut, joissa oli vain vapaalehdyköitä. Ne tunnettiin nimellä "orgue expressif". Sittemmin paineilmaharmoni kehittyi pääosin Ranskassa ja imuilmaharmoni Yhdysvalloissa.


title: Harmoni

text: Imuilmaharmonit alkoivat voittaa paineilmaversion suosiossa erityisesti yksinkertaisen rakenteensa, edullisuutensa sekä helppokäyttöisyyden vuoksi.


title: Harmoni

text:
Harmonia pidettiin arvossa erityisesti 1800-luvun lopulla. Harmonille on julkaistu lähinnä sovituksia, mutta myös jonkin verran sille tarkoitettuja sävellyksiä.
Harmoni oli erityisesti käytössä kirkoissa, hengellisissä tilaisuuksissa, kouluissa, kodeissa, teattereissa sekä ravintoloissa. Suomessa sillä on ollut erityinen asema pelimannimusiikissa. 1960-luvulla harmonin suosio levisi erityisesti Kaustisen Purppuripelimannien musiikin saadessa suosiota. Muutoin harmoni on joutunut väistymään pianon ja sähköurkujen vallatessa tilaa.
Harmonilla on edelleen merkittävä asema intialaisessa musiikissa. Soitin kulkeutui maahan brittien mukana. Pian soittimesta kehitettiin maassa erityinen käsin pumpattava versio, joka sai välittömästi suosiota pohjois-Intian muusikkojen keskuudessa, koska kulttuuriin kuului istuminen lattialla, mihin jalkapoljinversio ei istunut. Soitin oli myös paljon helpompi soittaa kuin siihen asti suosiossa ollut säestyssoitin sarangi. Toiskätisyys soitettaessa ei myöskään muodostanut ongelmaa, koska intialainen musiikki ei käytä soinnutusta ja yksi käsi riittää melodian soittamiseen. Harmonia käytetään lähes kaikentyyppiseen musiikkiin, lukuun ottamatta Etelä-Intian musiikkia.


title: Harmoni

text: Merkittäviä suomalaisia harmoninsoittajia ovat muun muassa Kaisu Försti, Arvo Myllykangas, Toimi Uusitalo ja Veli Valo. Uudemman polven soittajiin kuuluvat muun muassa Timo Alakotila, Eero Grundström ja Milla Viljamaa.


title: Harmoni

text: Suomessa on valmistettu imuilmaharmoneja tehdasmaisesti jo 1860-luvulta lähtien. Yhteensä Suomessa on toiminut 15 harmoneja valmistavaa tehdasta. Nykyisin harmoneja rakennetaan vain erikoistilauksesta.


title: Harmoni

text: Suomen suurin harmonien rakentaja on ollut Kangasalan urkutehdas, joka valmisti 10 000 harmonia vuoteen 1984 mennessä, jolloin sen toiminta päättyi.


title: Harmoni

text: Merkittävä suomalainen harmonitehdas oli Nummelan harmoonitehdas, jonka perustajiin kuului Kangasalla E. J. Hedénin harmoonitehtaassa työskennellyt tehtaan omistajan poika J. E. Hedén.


title: Harmoni

text: Jyväskylässä toimi Halonen ja Kumpp -niminen harmonitehdas (myös Halosen harmoonitehdas, per. 1902 Aapeli Halonen ja Jaakko Rusanen). He olivat saaneet oppinsa Sortavalan maalaiskunnassa Eero Mäkisen harmonitehtaassa.


title: Harmoni

text: Lapuasta tuli myöhemmin Suomen suurin harmonien rakentamiskeskus. Toiminnan aloittivat Juha Saarimaa ja Elias Sillanpää, jotka valmistivat ensimmäiset harmonit. Sillanpää aloitti haronien kaupallisen valmistuksen 1875. Toimintaa jatkoi hänen poikansa Vihtorinpoia Sillanpää ainakin vuoteen 1916. Jussi Aho ja Kustaa Niemi perustivat 1879 Jussi Ahon ja Kustaa Niemen Harmoonitehtaan. Muita olivat K. W. Perälä, joka aloitti harmonien rakentamisen 1893, ja A. Källmann vuonna 1897.


title: Harmoni

text: Kangasalla toimi harmonitehdas Veljekset Pulkkila. Tamperelainen harmoninrakentaja oli Yrjö Pilvinen, joka teki sekä pianoja että harmoneja. Uukuniemellä harmoneja alkoi rakentaa vuodesta 1903 alkaen A. J. Tiainen.


title: Natsipaska

text: Natsipaska oli juvalainen huumorihenkinen punkyhtye, joka myöhemmin musiikkityylinsä uudistettuaan vaihtoi nimekseen Ruoska.


title: Valeri Voronin

text: Valeri Ivanovitš Voronin (, 17. heinäkuuta 1939 Moskova, Venäjän SFNT, Neuvostoliitto – 22. toukokuuta 1984 Moskova, Venäjän SFNT, Neuvostoliitto) oli neuvostoliittolainen jalkapalloilija. Voroninin pelipaikka oli keskikentällä, mutta häntä käytettiin myös keskuspuolustajana.


title: Valeri Voronin

text: Voronin oli tunnettu hyvistä teknisistä taidoistaan, ja hän pääsikin edustamaan Neuvostoliittoa MM-kilpailuihin vuosina 1962 ja 1966. Jälkimmäisissä kilpailuissa Neuvostoliitto oli lähellä mitalia, mutta hävisi lopulta pronssiottelun Portugalille viime hetken maalilla.


title: Valeri Voronin

text: Seurajoukkueurallaan Voronin edusti vain Torpedo Moskovaa, jossa hän voitti muun muassa Neuvostoliiton-mestaruuden kahdesti.


title: Arne Erlandsen

text: Arne Erlandsen (s. 20. joulukuuta 1959) on norjalainen jalkapallovalmentaja ja entinen keskikenttäpelaaja.


title: Arne Erlandsen

text: Peliuransa menestyksekkäimmät vuodet Erlandsen pelasi Lillestrøm SK:ssa voittaen kaksi Norjan mestaruutta ja yhden Norjan cupin. Erlandsen edusti urallaan myös tukholmalaista Djurgårdens FF:ää ja norjalaista Strømsgodset IF:ää. Erlandsen oli myös joulukuussa 1981 mukana englantilaisseura Norwich Cityn ykkösjoukkueessa.


title: Arne Erlandsen

text: Norjan maajoukkueessa Erlandsen pelasi 20 A-maaottelua.


title: Arne Erlandsen

text: Meriitit pelaajanaErlandsen aloitti valmennusuransa Bærum Sportsklubbissa 1990-luvun alkupuolella, mutta ensimmäisen todellisen kokeen valmentajana hän sai siirryttyään 1998 Lillestrøm SK:n peräsimeen. Erlandsen luotsasi seuraa kaikkiaan seitsemän kautta, minä aikana joukkue oli varsin tasaisesti Tippeligaenin sijoilla 4–7. Kausi 2001 oli poikkeus Lillestrømin vietyä liigahopeaa.


title: Arne Erlandsen

text: Kaudeksi 2005 Erlandsen siirtyi IFK Göteborgin päävalmentajaksi. Debyyttikausi meni hyvin ja IFK taisteli mestaruudesta joutuen kuitenkin taipumaan Djurgårdens FF:lle ja tyytymään hopeaan. Pohjoismaisessa Royal Leaguessa Erlandsen johdatti IFK:n finaaliin, jossa FC Kööpenhamina oli lopulta rangaistuspotkukilpailun jälkeen parempi. Pilkkukisa meni tanskalaisille 12–11.


title: Arne Erlandsen

text: Kausi 2006 sujui edelliskautta kehnommin ja IFK putosi mestaruuskamppailusta. Erlandsen erosi tehtävistään syyskuussa 2006. Saman vuoden marraskuussa hän palasi kotimaahansa tehtyään sopimuksen Adeccoligaenissa pelanneen Hamarkameratenen kanssa. Erlandsenin johdolla Ham-Kam oli Adeccoligaen kakkonen ja nousi takaisin Tippeligaeniin kaudeksi 2008. Erlandsen sai potkut Ham-Kamista kesäkuussa 2009 kehnojen esitysten vuoksi.


title: Arne Erlandsen

text: Heinäkuussa 2010 Erlandsen palasi valmennustehtäviin Norjan kolmannella sarjatasolla pelaavan Ullensaker/Kisa IL:n päävalmentajana. Alun perin Erlandsenin oli tarkoitus siirtyä kauden jälkeen Nigeriaan Rangers International of Enugun päävalmentajaksi, mutta sopimus kariutui syyskuussa rahakiistoihin. Erlandsen jätti Ullensakerin kauden 2012 jälkeen.


title: Arne Erlandsen

text: Heinäkuussa 2013 Erlandsenista tuli Norjan kolmannella sarjatasolla pelaavan Mossin päävalmentaja. Erlandsenin johdolla seura säilytti sarjapaikkansa Norjan 2. divisioonassa ja kaudella 2014 konkarivalmentaja luotsasi seuran samalla sarjatasolla kolmanneksi. Hän jätti seuran kauden päätteeksi.


title: Arne Erlandsen

text: Toukokuussa 2015 Erlandsenista tuli Fredrikstad FK:n päävalmentaja. Erlandsenin johdolla FFK onnistui lopulta viimeisellä kierroksella säilyttämään sarjapaikkansa Norjan toiseksi korkeimmalla sarjatasolla OBOS-liigassa. Kauden jälkeen Erlandsen jätti tehtävänsä.


title: Arne Erlandsen

text: Syyskuussa 2016 Erlansen palasi Lillestrøm SK:n päävalmentajaksi 12 vuoden tauon jälkeen. Kaudella 2017 LSK:n peliesitykset liigassa olivat vaisuja ja kausi päättyi lopulta sijalle 12. Sarjapaikka säilyi viiden pisteen turvin. Norjan cupissa LSK eteni loppuotteluun saakka, jossa kaatoi Sarpsborgin 3–2 ja juhli cupin mestaruutta 10 vuoden tauon jälkeen.


title: Arne Erlandsen

text: Kesäkuun lopussa 2018 Erlandsen sai potkut Lillestrømin vajottua Norjan liigan putoamiskamppailuun sijalle 13.


title: Roméo LeBlanc

text: Roméo-Adrien LeBlanc PC CC CMM ONB CD, (18. joulukuuta 1927 – 24. kesäkuuta 2009) oli kanadalainen poliitikko liberaalipuolueessa. Hän oli Kanadan Queen's Privy Councilin jäsen.


title: Roméo LeBlanc

text: LeBlanc syntyi Memramcookissa, New Brunswickissa, ja opiskeli sekä kotikaupunkinsa että Pariisin yliopistossa. Hän toimi ennen poliittista uraansa opettajana ja journalistina. Ensimmäinen valinta parlamenttiin tapahtui vuonna 1972; senaattiin LeBlanc sai nimityksen 1984, ja hän toimi sen puhemiehenä vuosina 1993–1994.


title: Roméo LeBlanc

text: LeBlanc toimi maansa 25. kenraalikuvernöörinä vuosina 1995–1999. Hänellä oli uransa aikana useita ministerinvirkoja.


title: Roméo LeBlanc

text: Yksi LeBlancin lapsista, Dominic, on nykyinen parlamentin jäsen.


title: Kreab

text: Kreab Oy on yritys- ja yhteisöviestintään sekä yhteiskuntasuhteisiin erikoistunut viestintätoimisto. Kreab on Taloustutkimus Oy:n uusimman viestintäalan yritysten imagotutkimuksen 2002–2014 mukaan talousviestintäosaamiseltaan Suomen paras viestintätoimisto.


title: Kreab

text: Kreabin emoyhtiö on vuonna 1970 perustettu Kreab AB.Konserni on Pohjoismaiden suurin viestintätoimisto, ja sillä on 41 toimistoa viidellä mantereella. Konsernin pääkonttori sijaitsee Tukholmassa. Kreab-konsernissa työskentelee noin 400 henkilöä yli 25 maassa.


title: Kreab

text: Kreabin Helsingin-toimiston juuret ovat vuonna 1988 perustetussa H & B Communications Oy:ssä. Kreab osti H & B:n liiketoiminnan vuonna 1999 ja muodosti siitä Kreabin Suomen-yhtiön.


title: Kreab

text: Veckans Affärer -lehti valitsi Kreabin Tukholman-toimiston vuosina 2000, 2004 ja 2007 Ruotsin parhaaksi viestintätoimistoksi. Ruotsin entinen pääministeri ja nykyinen ulkoministeri Carl Bildt oli Kreab-konsernin ja Kreab Oy:n hallitusten puheenjohtaja vuosina 2004–2006. Helmikuussa 2009 kansainväliseen Omnicom Groupiin kuuluva viestintätoimisto "Gavin Anderson & Company" yhdistettiin Kreabiin. Nimeksi tuli Kreab Gavin Anderson. Tammikuussa 2015 yhtiö muutti nimensä jälleen Kreabiksi.


title: Kreab

text: Taloustutkimus Oy on tutkinut Kreabin vuosina 2014, 2012, 2010, 2008, 2006, 2004 ja 2002 Suomen parhaaksi talousviestinnän osaajaksi Viestintäalan yritysten imagotutkimuksessa. Viestinnän ammattilaiset ProCom ry palkitsi vuonna 2013 Kreabin tekemän SATO:n vuosikertomuksen jo toistamiseen vuoden parhaaksi vuosikertomukseksi listautumattomien yritysten sarjassa.


title: Kreab

text: Kreabin Helsingin-toimisto sijaitsee Helsingin keskustassa Kluuvin kaupunginosassa.


title: Kreab

text: Kreabin Helsingin-toimiston toimitusjohtajaksi nimitettiin helmikuussa 2015 Mikael Jungner. Jungnerille on vahva tausta poliitikassa ja hän on toiminut hallintoministeri Jouni Backmanin,[4] oikeusministeri Johannes Koskisen[5] sekä pääministeri Paavo Lipposen[6] poliittisena erityisavustajana. Jungner on ollut SDP:n kansanedustajana vuosina 2011-2015, SDP:n puoluesihteerinä vuosina 2010–2012 sekä Yleisradion toimitusjohtajana vuosina 2005–2010. SDP:stä Jungner erosi joulukuussa 2017.


title: Kreab

text: Kreab Oy:n hallituksen puheenjohtaja on Matti Saarinen. Saarinen työskenteli Kreabin toimitusjohtajana vuodesta 2001 vuoteen 2013. Ennen Kreabia Saarinen johti Nokian, Nesteen ja Leonian viestintää. Viestinnän ammattilaiset ProCom ry palkitsi hänet vuonna 2011 elämäntyöstään viestinnän parissa.


title: Kreab

text: Konsernin hallituksen puheenjohtaja on Peje Emilsson ja konsernijohtajana toimii Charlotte Erkhammar. Hallituksen varapuheenjohtaja on Dale Adams.


title: Paul Anderson

text: Paul Anderson voi tarkoittaa seuraavia henkilöitä:


title: James J. Archer

text: James Jay Archer (19. joulukuuta 1817 – 24. lokakuuta 1864) oli lakimies, Yhdysvaltain armeijan sotilas Meksikon–Yhdysvaltain sodassa ja konfederaation kenraali Yhdysvaltain sisällissodassa. Jouduttuaan vangiksi Gettysburgin taistelussa Archer oli ensimmäinen Robert E. Leen komentaman Pohjois-Virginian armeijan kenraali, joka vangittiin.


title: James J. Archer

text: Archer syntyi Bel Airissa Marylandissa John ja Ann Stump Archerille rikkaaseen sotilasperheeseen. Hän valmistui Princetonista vuonna 1835 ennen kuin meni Baconin Collegeen Georgetownissa Kentuckyssa. Hän sai Princetonissa kevyestä olemuksestaan lempinimen ”Sally” . Hän opiskeli lakia Marylandin yliopistossa ja läpäisi loppukokeen. Hän aloitti onnistuneen lainharjoittamisen. Kun Meksikon–Yhdysvaltain sota alkoi, hän lähti sotaan vapaaehtoisena kapteenina, osallistui Yhdysvaltain armeijassa lukuisiin taisteluihin, ja hänet mainittiin urheudesta Chapultepecissa ja ylennettiin väliaikaiseksi majuriksi. Hän muutti Texasiin vuonna 1848 ja haavoittui siellä kaksintaistelussa Andrew Porteron kanssa; hänen toinen kaksintaistelunsa oli Thomas J. Jacksonin kanssa. Palattuaan Marylandiin Archer jatkoi lain harjoittamista, mutta hän päätti vuonna 1855 liittyä armeijaan kapteeniksi 9. USA:n jalkaväkeen, jossa hän palveli Tyynenmeren lounaisella ranta-alueella.


title: James J. Archer

text: Kun sisällissota alkoi, Archer oli sijoitettu Fort Walla Wallaan Washingtonin territorioissa. Hän erosi palveluksesta 14. toukokuuta 1861, matkusti etelään ja liittyi Konfederaation armeijaan vakinaisen väen kapteenina. Hänet nimitettiin pian everstiksi 5. Teksasin jalkaväkeen, ja hän palveli entinen Teksasin senaattorin Louis T. Wigfallin organisoimassa prikaatissa. Sen jälkeen, kun prikaatinkenraali John Bell Hood otti komennon, Teksasin prikaati taisteli Virginian niemimaalla käydyissä taisteluissa. Archer taisteli kunniakkaasti Eltham's Landingissa ja Seven Pinesissa, mutta hän ei koskaan saanut teksasilaisten suosiota, koska nämä pitivät häntä "tyrannina".


title: James J. Archer

text: Archer ylennettiin prikaatinkenraaliksi 3. kesäkuuta 1862, ja hän sai kolmen Tennesseen rykmentin komennon, joiden päällikkö Robert H. Hatton oli kaatunut Seven Pinesissa. Myöhemmin kesäkuussa Archerin prikaati liittyi viiden muun prikaatin muodostamaan "Kevyeen divisioonaan" kenraalimajuri A. P. Hillin alaisuuteen. Myöhemmin kaksi muuta rykmenttiä liittyi Archerin prikaatiin. Hän taisteli hyvin Seven Daysin taisteluissa, Cedar Mountainissa ja toisessa Bull Runissa, missä hevonen kuoli hänen altaan. Archerin miehet nimittivät Archeria taistelukentällä "Pikku tappelukukoksi" tämän kevyen rakenteen ja hurjan asenteen vuoksi.


title: James J. Archer

text: Maryland-kampanjan aikana syyskuussa 1862 Archer kärsi sairaudesta, joka pakotti hänet johtamaan prikaatiaan ambulanssista käsin, sillä hän oli liian sairas ratsastaakseen. Hänen miehensä tekivät pikamarssin Harpers Ferrystä ja saapuivat Sharpsburgiin unionin IX-armeijakunnan vasemmasta sivustasta. Hurjassa hyökkäyksessä Archer ajoi vihollisen takaisin ja valtasi uudestaan konfederaation tykistöpatterin. Kolme päivää myöhemmin Shepherdstownin taistelussa Archer ja prikaatinkenraali William Dorsey Pender johtivat hyökkäystä, joka ajoi vihollisen takaisin Potomac-joen poikki ja antoi Leen armeijalle tilaisuuden livahtaa takaisin Virginiaan. Jatkuvasta sairastelusta huolimatta Archerin johtajuus toi prikaatille voitot Fredericksburgissa ja Chancellorsvillessä.


title: James J. Archer

text: Vuonna 1863 Gettysburg-sotaretken aikana Archerin terveys jatkoi heittelyä kesän kuumuudessa tehdyistä marsseista ja kosteudesta johtuen. Hänen prikaatinsa oli nyt osa kenraalimajuri Henry Hethin divisioonaa. Saapuessaan Gettysburgiin 1. heinäkuuta 1863 Archerin joukot kahakoivat liittovaltion John Bufordin johtaman ratsuväen kanssa yli kaksi tuntia ennen kuin unionin jalkaväki teki vastahyökkäyksen, johon osallistui myös unionin kuuluisa rautaprikaati. Archerin miehet olivat luultavasti ne, jotka tappoivat unionin komentajan kenraalimajuri John F. Reynoldsin (oikea kuolinsyy on kiistanalainen). Archerin miehet ajettiin kuitenkin nopeasti Willoughby Runin poikki, missä uupunut Archer suojautui pusikkoon. Unionin sotamies Patrick Maloney 2. Wisconsinista otti Archerin kiinni ja ohjasi tämän vihollislinjojen taakse, jossa tämä lyhyesti tapasi vanhan kollegansa, unionin kenraalimajuri Abner Doubledayn. Archerista tuli ensimmäinen sotavangiksi joutunut Pohjois-Virginian armeijan kenraali sen jälkeen, kun Lee oli ottanut komennon. Birkett D. Fry otti Archerin prikaatin komennon ja johti sitä Pickettin hyökkäyksessä, kun taas Archer ja hänen nuorempi veljensä ja kenttäadjutanttinsa Robert Harris Archer (1820–1878) lähetettiin Fort Delawareen käsittelyyn.


title: James J. Archer

text: Archer, monien muiden Gettysburgissa vangittujen upseerien tapaan, lähetettiin Johnson's Islandin vankileiriin Eriejärven rannalle, missä hänen terveytensä romahti Ohion ilmastolle altistumisen vuoksi. Hän kirjoitti konfederaation sotahallinnolle kirjeen, jossa hän neuvoi juonen vartijoiden kukistamiseksi, mutta salaliittolaiset olisivat tarvinneet hallituksen apua miesten saamiseksi kotiin. Lähes vuoden vankeuden jälkeen Archer lähetettiin 600 muun upseerin kanssa eri vankiloista Fort Delawareen. Suunnitelmana oli lähettää heidät Morris Islandiin Etelä-Carolinaan elo paikkaan, joka oli alati konfederaation tykkitulen kohteena. Siellä Archer ja toiset olisivat unionin panttivankeja ja estäisivät konfederaation suuremman pommituksen. Suunnitelma ei toteutunut. Archer vaihdettiin viimein vankienvaihdossa myöhäiskesällä 1864, ja hän liittyi uudestaan armeijaan. 9. elokuuta hän sai käskyn ilmoittautua Tennesseen armeijaan Hoodin alaisuuteen Atlantassa, mutta kaksi päivää myöhemmin käsky peruttiin ilmeisesti hänen huonon terveytensä vuoksi. Hän matkusti Petersburgiin Virginiaan, komensi vanhaa prikaatiaan ja palveli lyhyen aikaa Petersburgin piirityksessä ennen kuin hänen terveytensä romahti kokonaan Peeblesin farmin taistelun jälkeen. Hän kuoli Richmondissa Virginiassa, ja hänet haudattiin sinne Hollywoodin hautausmaahan. Hän ei ollut koskaan naimisissa.


title: Harri Pesonen

text: Harri Pesonen (s. 6. elokuuta 1988 Muurame) on suomalainen jääkiekkoilija ja kaksinkertainen Suomen mestari. Hän pelaa kaudella 2015–2016 Sveitsin liigan HC Lausannessa.


title: Harri Pesonen

text: Pesonen pelasi ensimmäiset ottelunsa JYPin SM-liigajoukkueessa kaudella 2007–2008. Seuraavalla kaudella Pesonen pelasi 47 ottelua ja oli voittamassa Suomen-mestaruutta. Hän edusti kausien 2008–2011 aikana myös D Teamiä. Kauden 2011–2012 Pesonen pelasi kokonaan JYP:ssä. Tuolloin hän teki 35 pistettä 60 ottelussa ja voitti uransa toisen Suomen-mestaruuden. Kaudeksi 2012–2013 hän teki sopimuksen NHL-seura New Jersey Devilsin kanssa. Suurimman osan kaudesta Pesonen pelasi AHL-joukkue Albany Devilsissä. NHL-otteluita kertyi neljä. Kaudella 2013–2014 Pesonen pelasi pelkästään AHL:ssä.


title: Harri Pesonen

text: Pesonen oli myös mukana vuoden 2008 U20-vuotiaiden MM-kisoissa, joissa hänen tehopisteensä olivat 3+0.


title: Harri Pesonen

text: Harrin isoveli Jussi Pesonen on myös jääkiekkoilija.


title: Rachael Lillis

text: Rachael Lillis (s. 8. heinäkuuta 1978 Niagara Falls, New York) on yhdysvaltalainen ääninäyttelijä, joka tunnetaan erityisesti dubattuaan Mistyn ja Jessien äänet Pokémonissa.


title: Rachael Lillis

text: Lillis opiskeli näyttelemistä Bostonissa ja New Yorkissa, jätettyään sitä ennen opiskelunsa kesken Harvardin yliopistolla pyrkiessään ääninäyttelijäksi. Tämän myötä hän on esiintynyt teatterissa ja muutamissa lyhytelokuvissa, kuten "I Just Want to Eat My Sandwich". Enimmäkseen Lillis on toiminut ääninäyttelijänä animesarjoissa, mutta on myös tehnyt alkuperäisiä äänirooleja muun muassa Teini-ikäiset mutanttininjakilpikonniin, sekä videopeleihin. Lillis on lisäksi äänittänyt useita äänikirjoja, joista "Diary of a Fairy Godmother"issa hän ääninäytteli kaikkiaan 25 eri hahmoa. Lillis on ollut kertojaäänenä Seesamtiessä ja useissa mainoksissa.


title: Aurinko laskee länteen

text: Aurinko laskee länteen on Viktor Klimenkon esittämä kappale, jolla hän edusti Suomea vuoden 1965 Eurovision laulukilpailussa. Kappaleen sävelsi Toivo Kärki ja sanoitti Reino Helismaa. Sanoitus jäi Helismaan viimeiseksi sanoitukseksi, eikä hän ehtinyt kuulla Klimenkon esitystä, sillä hän kuoli tammikuussa 1965.


title: Aurinko laskee länteen

text: Vuoden 1965 euroviisukarsinnassa oli mukana paikallisraati kymmenessä suomalaiskaupungissa sekä yhteispohjoismainen Pohjola-raati. Paikallisraatien äänien perusteella voittajaksi selvityi Marjatta Leppäsen esittämä "Iltaisin", mutta Pohjola-raati kannatti Viktor Klimenkon laulua. Yleisradio jätti päätöksen pöydälle ja ilmoitti parin päivän päästä, että Suomen edustajaksi Napoliin lähtee Viktor Klimenkon ”Aurinko laskee länteen”.


title: Aurinko laskee länteen

text: Päätöksen jälkeen suomalainen lehdistö epäili melankolisen ”itkuvirren” menestymismahdollisuuksia kansainvälisessä seurassa, vaikka toisaalta laulussa kuultiin kansainvälisen viihdemusiikin perinteitä ja Klimenkon esityksessä Dean Martinin kaltaista miehekkyyttä. Sentimentaalisuudesta syytettiin myös suomalaisraatien suosikkia, Marjatta Leppäsen ja Lasse Mårtensonin laulua ”Iltaisin”, ja moni olisi halunnut Suomen euroviisuedustajaksi Katri-Helenan esittämän ja Toivo Kärjen säveltämän iloisen (vaikkakin mollissa kulkevan) letkajenkan ”Minne tuuli kuljettaa”.


title: Aurinko laskee länteen

text: ”Aurinko laskee länteen” jäi Napolin loppukilpailun 18 osallistujasta jaetulle viimeiselle sijalle, koska ei saanut tuomaristolta ainuttakaan pistettä.


title: A Pleasant Shade of Gray

text: A Pleasant Shade of Gray on Fates Warningin kahdeksas albumi, joka julkaistiin 22. huhtikuuta 1997. Levy on yksi kokonainen kappale mitä on jaettu 12 osaan. Levyä pidetään vahvimpana sävellyksenä mitä yhtye on ikinä tehnyt. Edelliseen levyn suurkiertueen jälkeen, jonka yhtye teki suuremmalta osalta Dream Theaterin kanssa, kitaristi Frank Aresti ja basisti Joe DiBiase päättivät lähteä yhtyeestä.


title: A Pleasant Shade of Gray

text: Alussa toiseksi kitaristiksi on mietitty Helstarin kitaristia, Andre' Corbinia, mutta loppujen lopuksi Matheos jatkoi ainoana kitaristina. Joey Vera oli varma valinta uudeksi basistiksi, sillä hän on soittanut aikaisemminkin yhtyeen kanssa muutamissa keikoissa.


title: A Pleasant Shade of Gray

text: Levystä on julkaistu myös DVD, jossa albumi soitetaan kokonaisuudessaan ja siihen on lisätty lyhytelokuva, joka kuvaa tarinan kulkua.


title: A Pleasant Shade of Gray

text:
Jim Matheos kertoi levyn musiikki-idean syntyperän haastettelussa: "Halusimme tehdä jotain mistä me itse nauttisimme, eikä antaa levy-yhtiölle vaikuttaa lopputulokseen. Samalla halusimme unohtaa sellaset asiat kuin radio ja mtv. Viime aikoina olemme hukanneet yhteisen tien bändin sisällä ja halusimme tehdä sellasen levyn mikä puhuisi meidän kaikkien puolesta musiikilla, eikä sillä että miten paljon me saamme radio aikaa. Koska jatkoin ainoa kitaristina, kosketinsoittimille avautui paikka ja sitä halusimme käyttää tuodakseen esiin enemmän värejä ja tunnelmia. Sävelsin kappaletta suunnilleen vuoden ja niihin aikoihin Mark oli nauhoittamassa rumpuja Kevin Mooren soololevylle.
Päätimme pyytää Moorea nauhoittamaan koskettimia ja hän tykkäsi ajatuksesta. Kaikki luulevat että Moore sävelsi kaikki koskettimien osat, mutta totuudessa sävelsin ne suuremmalta osalta itse ja Moore viimeisteli ne, toi omat muutokset sinne ja nauhoitti ne studiossa."


title: A Pleasant Shade of Gray

text: Yhtye oli saanut paljon kritiikkia vanhemmalta yleisöltään, koska yhtye ei enää soittanut lähes ollenkaan vanhempia ja raskaimpia kappaleita, jota on tehty John Archin aikana. Sen sijaan musiikkisuuntaus on muuttunut alussa progressiiviseen, jazz vaikutteiseen art rock/metalliin, mutta alkaen Parallels levystä musiikki on ollut huomattavasti enemmän suuremmalle yleisölle tarkoitettu, menettämättä kuitenkin omia kasvoja. A Pleasant Shade of Gray merkitsi paluutta progressiiviseen rokkiin, mutta samalla se oli alkua ennen näkemättömiin tunnelmiin ja sävyihin.


title: A Pleasant Shade of Gray

text: A Pleasant Shade of Gray on tarina joka kertoo henkilöstä, joka makaa sateisena yönä sängyssään vuorotellen nukahtaen ja heräileen muistelleen omaa elämänsä. Tarinan nimestä voi päätellä että kyseessä ovat surulliset muistot, jotka kuitenkin liittyvät hyviin asioihin jotka ovat jääneet ajan kanssa menneisyyteen. Vokalisti Ray Alder kertoo: "Matheos on todella taitava sanoittaja. Eniten tykkään siitä että hän tekee sanoitukset niin että jokainen voi eläytyä niihin ja kokea niitä ihan kuin ne olisi hänen omat asiat. Jokainen on varmasti maannut sängyssään yksin itsensä kanssa ja miettinyt asioita niin kuin ne on tai oli, ilman mitään koristelua;


title: A Pleasant Shade of Gray

text: "stayed up late last night ~ lying here in bed ~ looking for words to say the things I left unsaid ~ wind at my window whispers to me instead ~ and I lie alone ~ writing letters in my head".


title: A Pleasant Shade of Gray

text: Musiikin vahvat ja vaihtelevat tunnelmat seuraavat vahvasti tarinan kulkua ja vievät kuuntelijan mukanaan tunnelmalliseen puoliuneen. Musiikki vaihtelee todella paljon tarinan myötä raskaasta ja teknisestä, hitaisiin balladeihin ja herkkiin akustisen kitaran ja pianon vetämiin hetkiin, eikä koskaan tiedä mitä seuraavaksi tapahtuu. Jokainen kappaleen osa on kuitenkin hyvin yksilöllinen, siitäkin huolimatta että jotkut kohdat toistuvat tai muistuttavat toisia.


title: A Pleasant Shade of Gray

text: Kaikki kappaleet kirjoittanut Jim Matheos.


title: Kuun valloituksen aikajana

text: Tämä on aikajana Kuuhun laskeutuneista, iskeytyneistä ja ohilentäneistä luotaimista ja avaruusaluksista.


title: Joukahaisen kosto

text: Joukahaisen kosto on taidemaalari Axel Gallénin (myöh. Akseli Gallen-Kallela) Kalevala-aiheinen maalaus vuodelta 1897. Maalaus kuvaa nuorta Joukahaista, joka aikoo murhata Väinämöisen kostaakseen häviämänsä laulukilpailun ja sisarensa Ainon kuoleman. Joukahainen lupasi Ainon Väinämöiselle vaimoksi, mutta Aino ei tätä halunnut, joten hän hukuttautui. Joukahaisen takana seisoo hänen äitinsä, joka yrittää estää poikaansa tekemästä surmatyötä.